**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΕΠΙΤΡΟΠΗ ΒΙΒΛΙΟΘΗΚΗΣ ΤΗΣ ΒΟΥΛΗΣ ΚΑΙ**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Απριλίου 2018, ημέρα Πέμπτη και ώρα 9.40΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθαν σε κοινή συνεδρίαση η Επιτροπή Βιβλιοθήκης της Βουλής και η Διαρκής Επιτροπή Μορφωτικών Υποθέσεων, υπό την προεδρία του Προέδρου της Επιτροπής Βιβλιοθήκης της Βουλής, κ. Γεωργίου Πάντζα, με θέματα ημερήσιας διάταξης:

α) Παρουσίαση του αποτελέσματος της συνεργασίας του Εθνικού Κέντρου Τεκμηρίωσης με τη Βιβλιοθήκη της Βουλής των Ελλήνων για την εφαρμογή της Ολοκληρωμένης Πλατφόρμας Διαχείρισης και Διάθεσης του Καταλόγου και Λειτουργιών Βιβλιοθήκης - Open ΑΒΕΚΤ και

β) Προτάσεις για τη διευθέτηση θεμάτων της Διεύθυνσης Βιβλιοθήκης, εν όψει της επικείμενης τροποποίησης του Κανονισμού της Βουλής, (Μέρος Β΄ - ΦΕΚ 51 Α΄/1997, όπως ισχύει).

 Στην κοινή συνεδρίαση των Επιτροπών παρέστησαν ο κ. Κώστας Αθανασίου, Γενικός Γραμματέας της Βουλής, ο κ. Κώστας Μαυριάς, Καθηγητής Συνταγματικού Δικαίου της Νομικής Σχολής του Εθνικού και Καποδιστριακού Πανεπιστημίου Αθηνών και Πρόεδρος του Επιστημονικού Συμβουλίου της Βουλής, ο κ. Γεώργιος Αγγελόπουλος, Προϊστάμενος της Γενικής Διεύθυνσης Ηλεκτρονικής Διοίκησης, Βιβλιοθήκης και Εκδόσεων, η κυρία Ελένη Δρούλια, Προϊσταμένη της Διεύθυνσης Βιβλιοθήκης της Βουλής, η κυρία Εύη Σαχίνη, Διευθύντρια του Εθνικού Κέντρου Τεκμηρίωσης (Ε.Κ.Τ.) και ο κ. Νικόλαος Βασιλογαμβράκης, συνεργάτης του Εθνικού Κέντρου Τεκμηρίωσης (Ε.Κ.Τ.).

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Επιτροπή Βιβλιοθήκης της Βουλής παρόντες ήταν οι Βουλευτές κ.κ.: Αθανασίου Αθανάσιος (Νάσος), Πάντζας Γεώργιος, Καρά Γιουσούφ Αϊχάν, Τσόγκας Γεώργιος, Πάλλης Γεώργιος, Θραψανιώτης Εμμανουήλ, Κουκοδήμος Κωνσταντίνος, Γρηγοράκος Λεωνίδας, Βλάχου Σωτηρία και Γεωργιάδης Μάριος.

Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Αντωνίου Χρήστος, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Δέδες Ιωάννης, Κατσαβριά – Σιωροπούλου Χρυσούλα, Βαρδάκης Σωκράτης, Κωνσταντινέας Πέτρος, Μηταφίδης Τριαντάφυλλος, Βαγιωνάκη Ευαγγελία, Γιαννακίδης Ευστάθιος, Στέφος Ιωάννης, Ανδριανός Ιωάννης, Αντωνίου Μαρία, Σκρέκας Κωνσταντίνος, Βλάσσης Κωνσταντίνος, Κέλλας Χρήστος, Χαρακόπουλος Μάξιμος, Κεφαλογιάννη Όλγα, Κοντογεώργος Κωνσταντίνος, Τσιάρας Κωνσταντίνος, Βεσυρόπουλος Απόστολος, Στύλιος Γεώργιος, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Κατσίκης Κωνσταντίνος και Μεγαλομύστακας Αναστάσιος.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Κυρίες και κύριοι συνάδελφοι, συνεδριάζουμε σήμερα από κοινού με τη Διαρκή Επιτροπή Μορφωτικών Υποθέσεων, προκειμένου να παρουσιαστούν στα μέλη των Επιτροπών τα αποτελέσματα της συνεργασίας του Εθνικού Κέντρου Τεκμηρίωσης με τη Βιβλιοθήκη της Βουλής των Ελλήνων, αναφορικά με την εφαρμογή της Ολοκληρωμένης Πλατφόρμας Διαχείρισης και Διάθεσης του Καταλόγου των Λειτουργιών της Βιβλιοθήκης Open - ΑΒΕΚΤ.

Επίσης, στην ημερήσια διάταξη της συνεδρίασης, όπως θα έχετε δει όλοι σας, υπάρχει και ένα δεύτερο θέμα προς παρουσίαση και συζήτηση και αφορά στις προτάσεις, σχετικά με τον κανονισμό λειτουργίας της Βιβλιοθήκης, ενόψει της επικείμενης τροποποίησης του Κανονισμού της Βουλής.

Για το πρώτο θέμα έχουμε τη χαρά να φιλοξενούμε την κυρία Εύη Σαχίνη, Διευθύντρια του Εθνικού Κέντρου Τεκμηρίωσης (Ε.Κ.Τ.), την κυρία Αλεξία Παναγοπούλου και τον κ. Νικόλαο Βασιλογαμβράκη, συνεργάτες του Εθνικού Κέντρου Τεκμηρίωσης (Ε.Κ.Τ.), καθώς και την κυρία Ελένη Δρούλια, Προϊσταμένη της Διεύθυνσης Βιβλιοθήκης της Βουλής, οι οποίοι θα μας παρουσιάσουν το εν λόγω Πληροφοριακό Σύστημα Καταλογογράφησης. Σας ευχαριστώ πολύ για την παρουσία σας και σας καλωσορίζω στη συνεδρίαση των Επιτροπών μας.

Αναφορικά με το δεύτερο θέμα της ημερήσιας διάταξης, την παρουσίαση θα κάνει ο κ. Γεώργιος Αγγελόπουλος, Προϊστάμενος της Γενικής Διεύθυνσης Ηλεκτρονικής Διοίκησης, Βιβλιοθήκης και Εκδόσεων της Βουλής των Ελλήνων.

Επίσης, έχουμε την τιμή να παρίσταται στη σημερινή μας συνεδρίαση ο κ. Κώστας Μαυριάς, Καθηγητής Συνταγματικού Δικαίου της Νομικής Σχολής του Πανεπιστημίου Αθηνών και Πρόεδρος του Επιστημονικού Συμβουλίου της Βουλής.

Κύριε Πρόεδρε, σας καλωσορίζουμε στη σημερινή μας συνεδρίαση.

Τον λόγο έχει η κυρία Δρούλια.

ΕΛΕΝΗ ΔΡΟΥΛΙΑ (Προϊσταμένη της Διεύθυνσης Βιβλιοθήκης της Βουλής): Θα ήθελα να σας καλημερίσω όλους. Σας ευχαριστώ που έχετε έρθει σε αυτή τη συνάντηση. Κάθε φορά, που συναντιόμαστε και με τις δύο Επιτροπές, σας αισθάνομαι κοντά μας και αυτό μας δίνει πάρα πολύ κουράγιο και μεγάλη δύναμη για να συνεχίζουμε αυτό το έργο, το οποίο θεωρούμε ότι είναι πολύ χρήσιμο για το σύνολο του Κοινοβουλίου, αλλά και για τη χώρα μας.

Να σας συστήσω τον κ. Γεώργιο Αγγελόπουλο, γιατί η Βιβλιοθήκη ανήκει σε μία καινούργια Γενική Διεύθυνση, που περιλαμβάνει την Ηλεκτρονική Διοίκηση, τη Βιβλιοθήκη και το Τμήμα Εκδόσεων και Εκτυπώσεων, είμαστε, δηλαδή, τμήματα, τα οποία, ήδη, συνεργαζόμασταν πάρα πολύ και τώρα θα έχουμε την ευκαιρία να συνεργαστούμε ακόμα στενότερα.

Η πορεία της Βιβλιοθήκης προς τον εκσυγχρονισμό έχει αρχίσει πάρα πολλά χρόνια πριν, από το 1994, με την αυτοματοποίηση του καταλόγου της, μία δουλειά που ποτέ δεν είναι εύκολη, που σε βάζει προ των ευθυνών σου να αντιμετωπίσεις τον μεγάλο όγκο, που έχει μία Βιβλιοθήκη, σαν τη Βιβλιοθήκη της Βουλής, να διαχειριστεί. Είναι συνεχής, ποτέ δεν σταματάει αυτή η προσπάθεια, διότι μία Βιβλιοθήκη πάντοτε εμπλουτίζεται με πολλών ειδών τεκμήρια πια και όχι μόνο βιβλιακά και έντυπα.

Επίσης, στοχεύουμε και στο να βελτιώσουμε τις υπηρεσίες μας, γιατί στις αρχές του 21ου αιώνα αλλάξαμε και το σκεπτικό, δηλαδή, προσπαθούμε να είμαστε περισσότερο επικεντρωμένοι σε αυτά τα οποία μπορούμε να κάνουμε προς τους χρήστες μας και λιγότερο σε αυτά τα οποία έχουμε και κατέχουμε.

Το τελευταίο, που θέλω να αναφέρω, είναι ότι, πάντοτε, η Βιβλιοθήκη θέλει να κερδίζει την εμπιστοσύνη των χρηστών της για την ακρίβεια και την εγκυρότητα των πληροφοριών που διαθέτει.

Όσον αφορά, λοιπόν, τις Νέες Τεχνολογίες, με τις οποίες τώρα πια είμαστε αδελφά τμήματα, είναι πολύ σημαντικό για εμάς, γιατί βάζουν τη Βιβλιοθήκη σε μια καινούργια διάσταση και όχι μόνο εκείνη που έχουμε στο μυαλό μας, μια κλειστή εικόνα με ράφια. Είμαστε μία Βιβλιοθήκη εκτός ορίων, γιατί οι Νέες Τεχνολογίες μας δίνουν αυτή τη δυνατότητα, μέσω των εξής εφαρμογών: του ηλεκτρονικού καταλόγου, για τον οποίο θα πούμε πάρα πολλά πράγματα, για τη ψηφιακή πλατφόρμα και βιβλιοθήκη με την πρόσβαση σε βάσεις δεδομένων και με τη χρήση των μέσων μαζικής ενημέρωσης. Το σημερινό μας θέμα είναι επικεντρωμένο στον ηλεκτρονικό κατάλογο, τον οποίο προσέχουμε σαν κόρη οφθαλμού, γιατί είναι πραγματικά η εικόνα της Βιβλιοθήκης προς τα έξω.

Ένας κατάλογος είναι προσβάσιμος είκοσι τέσσερις ώρες το εικοσιτετράωρο από τους χρήστες, ο καθένας μπορεί να τον δει ό,τι ώρα θέλει, όποια ώρα θέλει, δίνει πρότυπα και περιγράφει με τον τρόπο του τις ιδιαιτερότητες των αντιτύπων της δικής μας Βιβλιοθήκης, που είναι, πράγματι, μερικά από αυτά ιδιαίτερα. Εδώ μπαίνω στον πειρασμό να αναφερθώ σε μία μικρή συλλογή, που έχουμε ξεκινήσει, που αφορά βιβλία γραμμένα από Βουλευτές, κατατεθειμένα στη Βιβλιοθήκη μας, με αφιέρωση προς τη Βιβλιοθήκη. Αυτά είναι ιδιαίτερα αντίτυπα, τα οποία, μάλιστα, θα τα βάλουμε και σε μία περίοπτη θέση.

Για τον ηλεκτρονικό κατάλογο, την άριστη συνεργασία, που έχουμε με το Ε.Κ.Τ., τις προσδοκίες, που έχουμε από αυτή τη συνεργασία, θα σας παραδώσω στα χέρια της κυρίας Σαχίνη. Σας ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών):Ευχαριστούμε πολύ την κυρία Δρούλια.

Τον λόγο έχει η κυρία Σαχίνη.

ΕΥΗ ΣΑΧΙΝΗ (Διευθύντρια του Εθνικού Κέντρου Τεκμηρίωσης): Σας ευχαριστώ πολύ. Θα ήθελα να ευχαριστήσω τον Πρόεδρο της Επιτροπής Βιβλιοθήκης της Βουλής των Ελλήνων για την πρόσκληση που μας κάνατε και μας δώσατε την ευκαιρία να παρουσιάσουμε δια ζώσης στα μέλη των Επιτροπών την άριστη συνεργασία, που είχαμε με τη Βιβλιοθήκη της Βουλής, για να δώσουμε την πλατφόρμα Open - ΑΒΕΚΤ και να αντικαταστήσουμε έτσι το λογισμικό της Βιβλιοθήκης, που προϋπήρχε, και να δώσουμε τις προοπτικές, για τις οποίες θα σας μιλήσω.

Θα ήθελα να ξεκινήσω με ευχαριστίες, παρόλο που ο χρόνος είναι πολύ λίγος και θα τον σεβαστώ. Θα ήθελα να ευχαριστήσω τον Γενικό Γραμματέα της Βουλής, κ. Κώστα Αθανασίου, που μας εμπιστεύθηκε για να μας αναθέσει αυτή τη συνεργασία και ιδιαίτερα να ευχαριστήσω την κυρία Δρούλια και την κυρία Σδράκα, που αποτέλεσαν τις συνεργάτιδες καθόλη τη διάρκεια της συνεργασίας αυτής και εγγυήθηκαν την επιτυχία του αποτελέσματος.

Θα προχωρήσω σε μία πολύ μικρή παρουσίαση και θα εστιάσω στα αποτελέσματα της συνεργασίας. Αυτή τη στιγμή, όπως σας είπε η κυρία Δρούλια, ο κατάλογος της Βιβλιοθήκης βρίσκεται δημόσια διαθέσιμος σε μία διεύθυνση, στην οποία μπορεί να έχει πρόσβαση οποιοσδήποτε έχει πρόσβαση στο internet. Υπάρχουν αναρτημένες, περίπου, 365.000 βιβλιογραφικές εγγραφές, που αφορούν 590.000 αντίτυπα και τεύχη και, επίσης, υπάρχουν 878 ψηφιακά αρχεία, που διατίθενται επιπλέον και με ηλεκτρονικό αναγνώστη, δηλαδή, μπορεί να τα ξεφυλλίσει κανείς.

Επίσης, για το κοινό, για τους χρήστες - επομένως, όχι μόνο για τους Βουλευτές και τους ανθρώπους που δουλεύουν στη Βιβλιοθήκη - οποιοσδήποτε έρχεται σε επαφή με τη Βιβλιοθήκη, μπορεί να αναζητήσει με έναν πολύ εύκολο, πολύ φιλικό τρόπο όλον αυτόν τον κατάλογο, να εντοπίσει αυτό που θέλει, να μπορέσει να το παραγγείλει. Ακόμα δεν το έχουμε υλοποιήσει διαδικτυακά, είναι στην πορεία, αλλά ουσιαστικά μπορεί να το χρησιμοποιήσει από το παράρτημα, στο οποίο υπάρχει.

Επίσης, για το κοινό, που βλέπει αυτόν τον κατάλογο, υπάρχει διαθέσιμη μία βάση πληροφοριών, που ενισχύει την αναζήτηση και το αποτέλεσμα της αναζήτησης.

Επίσης, να πω ότι, μεγάλο κομμάτι της συνεργασίας είχε να κάνει με τη Βιβλιοθήκη αυτή καθ’ αυτή. Δηλαδή, ήταν το πρώτο στάδιο. Πάντοτε οι βιβλιοθήκες κοιτάνε προς τα έξω. Είναι εξωστρεφείς, κοιτάνε να ικανοποιήσουν τους χρήστες. Η τεχνολογία έχει προχωρήσει πολύ, η πληροφόρηση είναι πολύ σημαντική, ζωτικής σημασίας. Όλος ο τρόπος, με τον οποίο οργανώνεται το υλικό της Βιβλιοθήκης, είναι πάρα πολύ σημαντικός, αλλά, εάν η Βιβλιοθήκη η ίδια δεν κατανοήσει την τεχνολογία και τους νέους τρόπους λειτουργίας, εκεί έχουμε πρόβλημα.

Στη συγκεκριμένη περίπτωση, λοιπόν, η συνεργασία μας ήταν με όλο το προσωπικό της Βιβλιοθήκης σε μία προσπάθεια να κατανοήσουν τις δυνατότητες του νέου συστήματος, να μεταφερθεί το παλιό υλικό, οι παλιές βιβλιογραφικές εγγραφές σε ένα νέο περιβάλλον. Αυτό δεν ήταν μία απλή διαδικασία. Ήταν μία αρκετά σύνθετη διαδικασία, που απαίτησε τεχνογνωσία και από τη δική μας πλευρά και από τη δική τους. Απαίτησε καθαρισμό, απαίτησε μετάπτωση, ουσιαστικά, κάτι για το οποίο έγιναν εργασίες, οι οποίες είναι πρωτοποριακές και τις οποίες σκεφτόμαστε κιόλας με τη βοήθειά σας να τις δημοσιοποιήσουμε. Το περιβάλλον, λοιπόν, που αυτή τη στιγμή έχει εγκατασταθεί και χρησιμοποιείται από τη Βουλή, είναι ένα τελείως σύγχρονο περιβάλλον, πολύ φιλικό. Το προσωπικό έχει εκπαιδευτεί στο να χρησιμοποιήσει όλο αυτό το πληροφοριακό σύστημα, το οποίο διαθέσαμε μέσα από μία ψηφιακή πλατφόρμα εκπαίδευσης, αλλά και δια ζώσης και με πάρα πολλές συναντήσεις, συζητήσεις κ.λπ..

Επομένως, αυτή τη στιγμή, πέρα από τον κατάλογο, ο οποίος διατίθεται στο ευρύ κοινό, υπάρχει εγκατεστημένο το πληροφοριακό σύστημα ΑΒΕΚΤ στα συστήματα του Εθνικού Κέντρου Τεκμηρίωσης, στο οποίο κανείς μπορεί να έχει πρόσβαση, όπως είπε η κυρία Δρούλια, 24 ώρες το 24ωρο. Παρέχουμε υψηλά επίπεδα διαθεσιμότητας, υψηλή ταχύτητα στο διαδίκτυο, είμαστε κόμβος στο ακαδημαϊκό δίκτυο, επομένως, έχουμε πολύ υψηλές ταχύτητες. Έχουμε εξασφαλίσει αποθηκευτικούς χώρους, έχουμε εξασφαλίσει όλες τις ενέργειες, οι οποίες πρέπει να γίνονται, ούτως ώστε ο κατάλογος να μπορεί να διατίθεται ανά πάσα στιγμή και ώρα και να μην υπάρχουν προβλήματα στη διασφάλιση αντιγράφων ασφάλειας κ.λπ..

Δεν θέλω να μείνω στο τεχνολογικό. Θέλω να απευθυνθώ λίγο σε εσάς, ως χρήστες της Βιβλιοθήκης, αλλά και, ως Βουλευτές, οι οποίοι παίρνετε αποφάσεις γύρω από τα θέματα, που αφορούν και τη Βιβλιοθήκη της Βουλής, αλλά και ευρύτερα. Το θέμα της συνεργασίας με τη Βουλή, για εμάς στο Ε.Κ.Τ., ήταν μία θεσμική συνεργασία, μία συνεργασία δύο φορέων, οι οποίοι έχουν ένα θεσμικό ρόλο, που απαιτεί συνέργειες μεταξύ τους. Η παροχή της πλατφόρμας και η παροχή όλων αυτών των υπηρεσιών από την πλευρά μας έγιναν χωρίς κόστος, καθότι αυτές είναι δημόσιες υπηρεσίες. Αυτό, που μας κάλυψε η Βουλή και την ευχαριστούμε πάρα πολύ, είναι το προσωπικό, το οποίο δούλεψε από τη δική μας την πλευρά για να μπορέσει να κάνει όλο αυτό το έργο.

Θα μου επιτρέψετε να προχωρήσω λίγο γρήγορα και να μιλήσω για το Open - ΑΒΕΚΤ και επί τη ευκαιρία να πω και δύο λόγια για το Εθνικό Κέντρο Τεκμηρίωσης. Το ΑΒΕΚΤ αυτή τη στιγμή είναι ένα σύστημα, που προσφέρεται ως υπηρεσία. Το Εθνικό Κέντρο Τεκμηρίωσης, τα τελευταία τριάντα χρόνια, αναπτύσσει αυτή την υποδομή, με σκοπό να βοηθήσει στην οργάνωση των βιβλιοθηκών της χώρας μας και στην οργάνωση της γνώσης. Να θυμίσω ότι, πριν από την εποχή της Κοινωνίας της Πληροφορίας, οι βιβλιοθήκες ήταν ο βασικός θεσμός μέσα από τον οποίο ερχόμασταν σε επαφή με τη διάχυση της γνώσης και την αξιοποίησή της. Το ΑΒΕΚΤ, ουσιαστικά, είναι μία εξελίξιμη υπηρεσία, η οποία προσφέρεται πλήρως από μία υποδομή, που έχει εγκαταστήσει το Ε.Κ.Τ.. Έχει υψηλή επενδυμένη αξία, είναι μία δημόσια υποδομή, η οποία εξασφαλίζει όλα αυτά τα πλεονεκτήματα, που σας είπα.

Επειδή έχουμε προβλέψει και μία παρουσίαση του καταλόγου δια ζώσης, να σας πω μερικά πράγματα για το Ε.Κ.Τ. και να ευχαριστήσω, για ακόμα μία φορά, για την ευκαιρία, που μας δόθηκε, αυτή η συνεργασία να ξεκινήσει και να μπορέσει να έχει μία συνέχεια. Να πω ότι, το Εθνικό Κέντρο Τεκμηρίωσης, για όσους δεν το γνωρίζετε - αν και αναγνωρίζω πολλά γνώριμα πρόσωπα εδώ μέσα - είναι ο κεντρικός θεσμός για την οργάνωση και τη διάχυση της γνώσης, που παράγει η χώρα μας. Ουσιαστικά, συλλέγουμε και προσπαθούμε με έναν όσο το δυνατόν πιο φιλικό και ενιαίο τρόπο να διασφαλίσουμε ότι, εσείς, ως χρήστες της πληροφορίας, δεν θα ψάχνετε κατανεμημένα να βρείτε πού υπάρχει κάτι, αλλά θα μπορείτε να βάζετε ένα ερώτημα και να παίρνετε μία απάντηση, κατά το δυνατόν με λιγότερο θόρυβο και όσο πιο πλήρη γίνεται.

Παράγουμε, επίσης, όπως γνωρίζετε κάποιοι από εσάς, τους δείκτες για την έρευνα, την ανάπτυξη και την καινοτομία. Μετράμε το προσωπικό, τις δαπάνες. Έχουμε σχέσεις με το κομμάτι της ελληνικής οικονομίας και κοινωνίας, που ασχολείται με την έρευνα, την ανάπτυξη και την καινοτομία. Επίσης, παρέχουμε υπηρεσίες για τη διασύνδεση των actors, ανθρώπων ή Οργανισμών, οι οποίοι δουλεύουν σε αυτό το σύστημα.

Το όραμά μας - και νομίζω ότι αυτό είναι που μας κάνει να είμαστε αποτελεσματικοί σε αυτό που κάνουμε - είναι να προσπαθήσουμε να ενισχύσουμε τη διάχυση της γνώσης με τους ελάχιστους περιορισμούς, με σκοπό την επανάχρησή της. Έχουμε φτάσει στο σημείο, που θεωρούμε ότι η απλή χρήση της γνώσης δεν αποτελεί τον κύριο στόχο, αλλά ο στόχος είναι να μπορεί η γνώση να φτάνει σε αυτόν, που την έχει ανάγκη και να μπορεί με κάποια δικαιώματα - γιατί, όπως γνωρίζετε, όλα αυτά δεν είναι τελείως ελεύθερα - να την επαναχρησιμοποιεί στη δική του δραστηριότητα, είτε αυτή είναι ερευνητική, είτε είναι εκπαιδευτική κ.λπ..

Θα προχωρήσω πολύ γρήγορα, γιατί θέλω να καταλήξω ξανά στο ΑΒΕΚΤ. Απλώς, να πω ότι, αντιλαμβανόμαστε τη γνώση ως δημόσιο αγαθό και γι' αυτό όλη μας η προσπάθεια, ως Εθνικό Κέντρο Τεκμηρίωσης, στοχεύει στο να προσπαθήσουμε να την ανοίξουμε. Δουλεύουμε πολύ στα θέματα ανοιχτής πρόσβασης, δουλεύουμε πολύ με βιβλιοθήκες, με πανεπιστήμια και ερευνητικούς φορείς, σε μια προσπάθεια ό,τι παράγεται και με τον τρόπο που μπορεί, να είναι διαθέσιμο σε χρόνους γρήγορους και αποτελεσματικά.

Το Ε.Κ.Τ. κινείται σε τρεις πυλώνες. Το ψηφιακό περιεχόμενο, που με αυτό ξεκίνησε να δουλεύει. Το βασικό ιδρυτικό κείμενο είναι του 1983, το οποίο λέει ότι ιδρύεται στη χώρα μας ένας θεσμός, ο οποίος θα φέρει σε επαφή τις βιβλιοθήκες και αυτούς που παράγουν γνώση, ούτως ώστε αυτό να οργανωθεί με έναν σύγχρονο τρόπο. Ο σύγχρονος τρόπος της εποχής ήταν με κάποια teletext και διάφορες άλλες τεχνολογίες. Τώρα έχουμε φτάσει στο ίντερνετ και στα ευφυή συστήματα, όπως σας είπα, τα μετρικά και την καινοτομία.

Θα προχωρήσω πολύ γρήγορα, για να μπορέσω να δώσω τον λόγο στους συνεργάτες. Απλώς, να αναφέρω μόνο ότι, επί τη ευκαιρία που βρισκόμαστε εδώ, έχουμε αναλάβει μία πρωτοβουλία από το Υπουργείο Οικονομίας να προσπαθήσουμε να συγκεντρώσουμε τη γνώση όχι μόνο από τους Έλληνες, που βρίσκονται εντός Ελλάδας, αλλά και από αυτούς, που βρίσκονται εκτός. Έχουμε φτιάξει μία πλατφόρμα που λέγεται «Γέφυρες Γνώσης και Συνεργασίας». Είναι μία πλατφόρμα, η οποία δικτυώνει όλους τους απανταχού Έλληνες της γης. Ήδη, έχουμε εντοπίσει την ερευνητική και την ακαδημαϊκή κοινότητα αυτού του πληθυσμού. Ο στόχος μας είναι να τη χαρτογραφήσουμε, αλλά, κυρίως, να συνδέσουμε τις κοινότητες μεταξύ τους, ούτως ώστε αυτό, το οποίο παράγουν, να είναι διαθέσιμο, αλλά και να μπορούν να προχωράνε σε συνεργασίες.

Να πω, απλώς, ότι, ως χρήστες, έχετε δυνατότητα να μπείτε στους νέους χώρους, που έχουμε δημιουργήσει. Μέσα σε αυτούς βρίσκεται, ούτως ή άλλως και ο κατάλογος της Βουλής. Μπορείτε να αναζητήσετε τεκμήρια είτε πολιτιστικά είτε επιστημονικά και μπορείτε σε πολλές περιπτώσεις όχι απλώς να πάρετε έναν τίτλο, αλλά να φτάσετε και στο τεκμήριο και να το διαβάσετε. Θα ήθελα, όμως, να συνεχίσουμε με την παρουσίαση του καταλόγου.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Τον λόγο έχει ο κ. Βασιλογαμβράκης.

ΝΙΚΟΛΑΟΣ ΒΑΣΙΛΟΓΑΜΒΡΑΚΗΣ (Συνεργάτης του Εθνικού Κέντρου Τεκμηρίωσης (Ε.Κ.Τ.)): Ευχαριστώ πολύ. Καλή σας μέρα και από εμένα. Μαζί θα δούμε κάποιες βασικές δυνατότητες και λειτουργίες, που μας προσφέρει ο κατάλογος του Open ΑΒΕΚΤ, το καινούργιο, πλέον, περιβάλλον, το οποίο διατίθεται στη Βιβλιοθήκη της Βουλής.

Εδώ μπορούμε να δούμε την πρώτη, την αρχική σελίδα του καταλόγου. Στα αριστερά μας βλέπουμε τη λίστα των ευρετηρίων, με τα οποία μπορούμε, να κάνουμε τις αναζητήσεις μας. Μπορούμε, δηλαδή, να επιλέξουμε τίτλο, συγγραφέα, εκδότη, θεματικές κατηγορίες κ.λπ. και στο δεξί πλαίσιο μπορούμε να βάλουμε τις φράσεις ή τους όρους, που θέλουμε να αναζητήσουμε. Ας υποθέσουμε ότι, π.χ., αναζητούμε βιβλιογραφία για το Συνταγματικό Δίκαιο. Αυτό, που μπορούμε να κάνουμε, είναι να πληκτρολογήσουμε Συνταγματικό Δίκαιο στο ευρετήριο του anywhere, δηλαδή, σε ένα ευρετήριο, που ψάχνει παντού, να πατήσουμε το πλήκτρο της αναζήτησης και στην οθόνη, που βλέπετε, παίρνουμε τα αποτελέσματα της αναζήτησης, που μόλις κάναμε. Δεξιά του καταλόγου βλέπουμε τη λίστα των αποτελεσμάτων, δηλαδή, τη λίστα των εγγράφων, που σχετίζονται με τη φράση Συνταγματικό Δίκαιο.

Αριστερά έχουμε τη δυνατότητα, ο κατάλογος μας παρέχει τη δυνατότητα, να φιλτράρουμε τα αποτελέσματά μας. Έχουμε μία λίστα με κατηγορίες ευρετηρίων, που ουσιαστικά μας δίνουν τη μεγάλη δυνατότητα να εξειδικεύσουμε περαιτέρω την αναζήτηση. Εάν, π.χ., θέλουμε να βρούμε κάτι πιο συγκεκριμένο, σχετικά με το Συνταγματικό Δίκαιο, όπως Συνταγματικό Δίκαιο της Κύπρου, μπορούμε να πάμε στο ευρετήριο των θεμάτων, να ξεδιπλώσουμε τη λίστα και να επιλέξουμε το Constitutional Laws Cyprus. Αμέσως, βλέπουμε ότι, ο κατάλογος περιορίζει τα αποτελέσματα στις εννέα εγγραφές. Και οι εννέα αυτές εγγραφές, λοιπόν, σχετίζονται άμεσα με το Συνταγματικό Δίκαιο της Κύπρου.

Επιλέγουμε, ενδεικτικά, την εγγραφή των Πολιτειακών Δικαίων της Κυπριακής Δημοκρατίας, για να δούμε πώς προβάλλεται αυτή η εγγραφή στον κατάλογο. Βλέπουμε ότι, στην πάνω μεριά υπάρχει ο τίτλος και η πνευματική υπευθυνότητα. Επίσης, βλέπουμε ότι, η εγγραφή μας χωρίζεται σε βασικές περιγραφικές πληροφορίες. Δηλαδή, έχουμε τις πληροφορίες για τις υπευθυνότητες, σχετικά με το τεκμήριο, κάποιες βασικές πληροφορίες, κάποια περιγραφικά στοιχεία, θεματικές κατηγορίες και πολύ σημαντική είναι η ομάδα των σχέσεων, που μπορεί να σχετίζεται η εγγραφή μας.

Για παράδειγμα, εδώ το συγκεκριμένο τεκμήριο ανήκει στη σειρά «Πηγή και μελέτη της Κυπριακής Ιστορίας». Κάνοντας κλικ στη σειρά, μεταβαίνοντας στην εγγραφή της σειράς, μπορούμε να δούμε ποιες άλλες μονογραφίες, ποια άλλα τεκμήρια σχετίζονται, ανήκουν στη συγκεκριμένη σειρά. Βλέπουμε, όντως, ότι, η εγγραφή, που αναζητήσαμε, προηγουμένως, Πολιτειακό Δίκαιο της Κυπριακής Δημοκρατίας ανήκει σε αυτήν τη σειρά.

Τι άλλο σας παρέχει ο κατάλογος; Δεξιά μπορούμε να δούμε σχετικές εγγραφές με την εγγραφή, που αναζητήσαμε προηγουμένως, κάτι το οποίο είναι πολύ σημαντικό, διότι μπορεί με αυτόν τον τρόπο να αναζητήσουμε σχετιζόμενη βιβλιογραφία και να εμπλουτίσουμε έτσι την αναζήτησή μας.

Επίσης, ένα άλλο πολύ σημαντικό είναι η διαθεσιμότητα των αντιτύπων για το συγκεκριμένο τεκμήριο, δηλαδή, σε ποιες τοποθεσίες στη βιβλιοθήκη και σε ποιες συλλογές ανήκει. Ανοίγοντας την καρτέλα holdings, βλέπουμε αυτό ακριβώς ότι υπάρχει το τεκμήριο σε μία λίστα αντιτύπων, όπου άλλα είναι ελεύθερα για δανεισμό και άλλα δεν δανείζονται, αλλά είναι ελεύθερα για ανάγνωση, ο ταξιθετικός αριθμός, σύμφωνα με τον οποίο μπορείτε να αναζητήσετε και να ανακτήσετε το αντίτυπο στο ράφι. Νομίζω ότι, δεν έχω να πω κάτι άλλο για την εγγραφή, θα ήθελα, απλώς, να συμπληρώσω ότι, μία άλλη μεγάλη λειτουργία του καταλόγου είναι ότι, μαζί με τον μεγάλο όγκο της μετάπτωσης των δεδομένων του βιβλιογραφικού καταλόγου, μετέπεσαν και γύρω στα 900 ψηφιακά αρχεία, τα οποία σχετίζονται, είναι παλαίτυπες εκδόσεις και είναι ψηφιοποιημένες εκδόσεις με θεματική, κυρίως, στην ιατρική πρακτική του περασμένου αιώνα.

Αυτά, όπως σας είπε και η κυρία Σαχίνη, μπορείτε να τα δείτε εξίσου μέσα από τον κατάλογο και ένα μεγάλο ατού του καταλόγου είναι ότι μπορεί να ψάχνει σε ετερογενείς πηγές είτε αυτές είναι αναλογικές είτε είναι ψηφιακές. Οπότε, εάν πάμε να δούμε ένα τέτοιο τεκμήριο, που μόλις σας περιέγραψα, τα τεκμήρια, που είναι διαθέσιμα από ηλεκτρονικό αναγνώστη, έχουν αυτό το χαρακτηριστικό σύμβολο, το εικονίδιο του μικρού τόξου αριστερά. Μπορούμε να μεταβούμε στην καρτέλα των holdings και να δούμε, όντως, ότι το συγκεκριμένο τεκμήριο διατίθεται ηλεκτρονικά, πατώντας είτε την εικόνα είτε τον ηλεκτρονικό σύνδεσμο στα δεξιά, όπου μεταβαίνουμε στο περιβάλλον του ηλεκτρονικού αναγνώστη. Το περιβάλλον του ηλεκτρονικού αναγνώστη είναι αυτό, όπου μπορούμε σε πραγματικό χρόνο να ξεφυλλίσουμε το αντίτυπο και να επωφεληθούμε αυτής της πολύ σημαντικής εφαρμογής.

Τέλος, θα ήθελα να αναφερθώ και σε μία άλλη πολύ ωραία λειτουργία, που παρέχει ο κατάλογος. Είναι η αξιοποίηση της βάσης δεδομένων της Βιβλίο – NET. Το Ε.Κ.Τ., από εδώ και στο εξής, παρέχει την υπηρεσία της. Η Βιβλίο - NET είναι ένας βιβλιογραφικός κατάλογος της ελληνικής εκδοτικής δραστηριότητας και το Οpen - ΑΒΕΚΤ εκμεταλλεύεται αυτόν τον κατάλογο, τον αξιοποιεί και προβάλλει τα εξώφυλλα των βιβλίων, ζωντανεύοντας έτσι και δίνοντας μία πλούσια εικόνα στον κατάλογο, φέρνοντας στο μυαλό μας το ίδιο το βιβλίο και αυτό, νομίζω ότι, είναι πολύ σημαντικό, δηλαδή, λειτουργεί συμπληρωματικά. Σας ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Ευχαριστούμε πολύ τον κ. Βασιλογαμβράκη.

Στο σημείο αυτό ο Προεδρεύων των Επιτροπών έκανε την β΄ ανάγνωση του καταλόγου των μελών της Επιτροπής.

Από την Επιτροπή Βιβλιοθήκης της Βουλής παρόντες ήταν οι Βουλευτές, κ.κ.: Αθανασίου Αθανάσιος (Νάσος), Πάντζας Γεώργιος, Καρά Γιουσούφ Αϊχάν, Τσόγκας Γεώργιος, Πάλλης Γεώργιος, Θραψανιώτης Εμμανουήλ, Κουκοδήμος Κωνσταντίνος, Βλάχος Γεώργιος, Γρηγοράκος Λεωνίδας, Βλάχου Σωτηρία, Λαζαρίδης Γεώργιος, Γεωργιάδης Μάριος και Μαυρωτάς Γεώργιος.

Από τη Διαρκή **Επιτροπή Μορφωτικών Υποθέσεων π**αρόντες ήταν οι Βουλευτές, κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Αντωνίου Χρήστος, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Δέδες Ιωάννης, Κατσαβριά – Σιωροπούλου Χρυσούλα, Βαρδάκης Σωκράτης, Κωνσταντινέας Πέτρος, Μηταφίδης Τριαντάφυλλος, Βαγιωνάκη Ευαγγελία, Βέττας Δημήτριος, Παπαδόπουλος Χριστόφορος, Ριζούλης Ανδρέας, Μιχαηλίδης Ανδρέας, Γιαννακίδης Ευστάθιος, Στέφος Ιωάννης, Ανδριανός Ιωάννης, Αντωνίου Μαρία, Σκρέκας Κωνσταντίνος, Βλάσσης Κωνσταντίνος, Κέλλας Χρήστος, Χαρακόπουλος Μάξιμος, Κεφαλογιάννη Όλγα, Κοντογεώργος Κωνσταντίνος, Τσιάρας Κωνσταντίνος, Κουτσούμπας Ανδρέας, Βεσυρόπουλος Απόστολος, Στύλιος Γεώργιος, Κωνσταντινόπουλος Οδυσσέας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Κατσίκης Κωνσταντίνος και Μεγαλομύστακας Αναστάσιος.

Τον λόγο έχει ο κ. Αγγελόπουλος.

ΓΕΩΡΓΙΟΣ ΑΓΓΕΛΟΠΟΥΛΟΣ (Προϊστάμενος της Γενικής Διεύθυνσης Ηλεκτρονικής Διοίκησης, Βιβλιοθήκης και Εκδόσεων της Βουλής): Αξιότιμε κ. Πρόεδρε της Επιτροπής Βιβλιοθήκης, κυρίες και κύριοι Βουλευτές, κ. Γενικέ Γραμματέα, κ. Πρόεδρε του Επιστημονικού Συμβουλίου, πριν από εννέα μήνες, είχα την τιμή να οριστώ Προϊστάμενος στη Γενική Διεύθυνση Ηλεκτρονικής Διοίκησης, Βιβλιοθήκης και Εκδόσεων. Ανέκαθεν με έθελγε το αντικείμενο της Βιβλιοθήκης, αλλά αυτούς τους εννέα μήνες, που ασχολήθηκα, αισθάνομαι την ανάγκη να επαινέσω, καταρχάς, το προσωπικό και τα στελέχη της Διεύθυνσης Βιβλιοθήκης για τις πρωτοβουλίες που αναλαμβάνουν, τις προσπάθειες που καταβάλλουν και το ενδιαφέρον που καθημερινά επιδεικνύουν για την εξυπηρέτηση των ενδιαφερομένων.

Η Προϊσταμένη της Διεύθυνσης, κυρία Δρούλια, και οι συνεργάτες από το Εθνικό Κέντρο Τεκμηρίωσης αναφέρθηκαν στην ηλεκτρονική καταλογογράφηση και στα οφέλη που αυτή παρέχει, η οποία, σημειωτέον, ξεκίνησε το 1994.

Εγώ θα ήθελα να εστιαστώ πιο πολύ σε ορισμένα ζητήματα, που έχουν διαπιστωθεί στη Βιβλιοθήκη και σε σκέψεις, που έχουμε κάνει με συναδέλφους αρμόδιους, να τα θέσουμε υπόψη σας και να ζητήσουμε την υποστήριξή σας για επίλυσή τους.

Προσωπικά, εκτιμώ ότι, το τεράστιο ενδιαφέρον, που παρουσιάζει η Βιβλιοθήκη της Βουλής - θα εξηγήσουμε μετά γιατί - είναι ακριβώς η αιτία των προβλημάτων, που αυτή εμπεριέχει. Περιέχεται, κυρίως, στο γεγονός ότι η Βιβλιοθήκη της Βουλής δεν είναι μία απλή κοινοβουλευτική βιβλιοθήκη, όπως συμβαίνει στα περισσότερα Κοινοβούλια, αλλά είναι μία γενική βιβλιοθήκη με εξειδίκευση στο κοινοβουλευτικό έργο.

Αυτή η αντίληψη ξεκίνησε από συστάσεως της Βιβλιοθήκης της Βουλής, όταν πρώτος Αρχειοφύλακας και Βιβλιοφύλακας ήταν ο Γεώργιος Τερτσέτης, γνωστός από τη «Δίκη του Κολοκοτρώνη», ο οποίος είχε χαρακτηριστικά πει ότι: «Η βιβλιοθήκη είναι το θησαυροφυλάκιο της σοφίας των αιώνων». Στο σημείο αυτό επιτρέψτε μου να σας θυμίσω ότι, η Βιβλιοθήκη της Βουλής ιδρύθηκε το 1845, τον Ιανουάριο, από την Α΄ Βουλή και επί σειρά ετών φιλοξενήθηκε σε διάφορα κτίρια πέριξ του Μεγάρου.

Εκείνος, που έθεσε τις βάσεις για την σύγχρονη Βιβλιοθήκη και τη γενική Βιβλιοθήκη, ήταν ο Τιμολέων Φιλήμων, Βουλευτής Αττικής και Έφορος του Βουλευτηρίου, ο οποίος είχε συντελέσει, ώστε, όταν το 1879 απεχώρησε από τη θέση αυτή, η Βιβλιοθήκη της Βουλής να έχει 70.000 τόμους.

Επίσης, ένα άλλο μεγάλο σημαντικό έργο, που έκανε ο Τιμολέων Φιλήμων, ήταν ότι προσέλαβε τον Νικόλαο Πολίτη, τον πατέρα της ελληνικής λαογραφίας, για να οργανώσει και να ταξινομήσει το υλικό της Βιβλιοθήκης. Αυτή την ταξινόμηση, αυτό το σύστημα ταξινόμησης, ταξιθέτησης χρησιμοποιούμε ακόμη και σήμερα και είναι το σύστημα της Βιβλιοθήκης του Μονάχου.

Σήμερα, η Βιβλιοθήκη μας είναι η δεύτερη μεγαλύτερη σε μέγεθος στην Ελλάδα και στα Βαλκάνια, μετά την Εθνική Βιβλιοθήκη. Οι συλλογές της περιλαμβάνουν, μεταξύ άλλων, πάνω από 700.000 βιβλία, χάρτες και ιστορικά κειμήλια, αρχεία του κοινοβουλευτικού έργου, δωρεές βιβλιοθηκών και αρχείων προσωπικοτήτων, 860 έργα τέχνης, όπως πίνακες και γλυπτά, και τη μεγαλύτερη συλλογή ελληνικών και ξενόγλωσσων εφημερίδων και περιοδικών του 19ου, του 20ου και 21ου αιώνα.

Ο πλούτος αυτός, όπως γνωρίζετε, αυτή τη στιγμή στεγάζεται στο δεύτερο όροφο του Μεγάρου της Βουλής στη βορειοδυτική πτέρυγα και στον πρώτο όροφο του επί της Λένορμαν 218 κτηρίου, του πρώην Καπνεργοστασίου.

Η Διεύθυνση Βιβλιοθήκης είναι διαρθρωμένη σε πέντε τμήματα και το 80μελές προσωπικό της εξυπηρετεί τους ενδιαφερόμενους καθημερινά σε 12ωρη βάση και, φυσικά, σε 24ωρη βάση, λόγω της ηλεκτρονικής καταλογογράφησης και των σύγχρονων επιτευγμάτων της τεχνολογίας.

Διοικητικά η Διεύθυνση της Βιβλιοθήκης υπάγεται στη Γενική Διεύθυνση Ηλεκτρονικής Διοίκησης, Βιβλιοθήκης και Εκδόσεων της Βουλής και, κατ’ επέκταση, στον Γενικό Γραμματέα της Βουλής, επιστημονικά εποπτεύεται από τον Πρόεδρο του Επιστημονικού Συμβουλίου και το Επιστημονικό Συμβούλιο, ενώ η εν γένει λειτουργία της - και αυτό ίσως να είναι το σημαντικό και ο λόγος της σημερινής σας ενημέρωσης - εποπτεύεται από την Επιτροπή Βιβλιοθήκης, η οποία είναι και αρμόδια να προτείνει στον Πρόεδρο της Βουλής κάθε αναγκαία, κατά την κρίση της, οργανωτική μεταβολή.

Το αντικείμενο των εργασιών της Βιβλιοθήκης της Βουλής, όπως αναφέρει και ο Κανονισμός της, είναι η συγκέντρωση, τεκμηρίωση, ψηφιοποίηση, φύλαξη και συντήρηση των βιβλίων, των εφημερίδων και του ημερήσιου και περιοδικού τύπου και του υλικού που παράγεται από τις κοινοβουλευτικές διαδικασίες, καθώς επίσης και ο συνεχής εμπλουτισμός της με τις κατά το νόμο καταθέσεις βιβλίων, δωρεές και αγορές για την εξυπηρέτηση των Βουλευτών και των πολιτών.

Πέραν, όμως αυτών, που περιγράφει ο Κανονισμός της Βουλής, η Βιβλιοθήκη καταβάλει από ετών, χάρις στα στελέχη της και την εκάστοτε πολιτική ηγεσία, προσπάθειες εξωστρέφειας για την προώθηση του πολιτιστικού της πλούτου και την ανάδειξή της σε κέντρο πολιτισμού. Οραματιστές συνάδελφοι της Διεύθυνσης Βιβλιοθήκης με την ενθάρρυνση της πολιτικής ηγεσίας, αξιοποιώντας τις σύγχρονες τεχνολογίες και τις σύγχρονες μουσειακές προσεγγίσεις, δραστηριοποιούνται για την ανάδειξη αυτού του πλούτου της Βιβλιοθήκης και τη δημιουργία μιας Βιβλιοθήκης για όλους, όπως αναφέρθηκε και η Διευθύντρια της Βιβλιοθήκης.

Η Βιβλιοθήκη οργανώνει, κυρίως, μόνη της, αλλά ενίοτε και σε συνέργεια με άλλους φορείς, όπως πανεπιστημιακά και επιστημονικά ιδρύματα, εκθέσεις και προβαίνει σε εκδόσεις, σε ξεναγήσεις στους χώρους της Βουλής, σε άλλα προγράμματα και ποικίλες δράσεις. Ενδεικτικά, από το 2017 μέχρι και σήμερα, αναφέρονται οι εκθέσεις: «Καποδίστριας», «Μικρές Οδύσσειες», «Γλωσσόπολις» και «Φραντς Κάφκα» στο κτήριο της Λένορμαν. Παράλληλα, το βιωματικό εργαστήριο «Λέξεις που χαμογελούν - Λέξεις που πληγώνουν», οι εκδόσεις με τίτλο «Τσιγγάνικα παραμύθια», « Το ημερολόγιο 2018». Επίσης, η φιλοξενία των εργαστηρίων της Βουλής των Εφήβων, η οργάνωση παραμυθιών για τα σχολεία της περιοχής της Λένορμαν. Τέλος, μην παραλείψουμε την, υπό την αιγίδα της Βουλής, αρωγή της Βιβλιοθήκης στην Ιερά Μονή της Χάλκης. Είναι ένα μεγάλο έργο, που έχει ξεκινήσει εδώ και αρκετά χρόνια και πλέον έχουν ενταθεί οι προσπάθειες περάτωσής του.

Μετά από αυτή την μικρή αναδρομή, επανέρχομαι στο θέμα της σημερινής συνεδρίασης, που αφορά τα προβλήματα της Βιβλιοθήκης. Αισθάνθηκα την ανάγκη να τα αναφέρω όλα αυτά, ώστε να δείξω ότι η Βιβλιοθήκη δεν περιορίζεται, απλώς, σε μία Βιβλιοθήκη κλειστή ή έστω προβάλλοντας το έργο της από ηλεκτρονικά μέσα, αλλά έχει προβεί σε πάρα πολλές δράσεις. Αυτό, ακριβώς, το ευρύ άνοιγμα της Βιβλιοθήκης και ο εκσυγχρονισμός της λειτουργίας της απαιτούν προσεκτικό σχεδιασμό. Εδώ, βέβαια, υπάρχουν και τα προβλήματα, τα οποία θα πρέπει να λυθούν και να τεθεί και μία στρατηγική για περαιτέρω ανάπτυξη των δραστηριοτήτων της.

Καταρχάς, αυτά τα προβλήματα σχετίζονται με την οριοθέτηση των δραστηριοτήτων της Βιβλιοθήκης. Είναι σαφές ότι, αυτές οι εκδηλώσεις, οι εκδόσεις, οι ξεναγήσεις δεν περιλαμβάνονται στον Κανονισμό της Βουλής και κάποια στιγμή θα πρέπει συμπεριληφθούν. Στο σημείο αυτό επιτρέψτε μου να θυμίσω ότι, από το 2018, εφαρμόζεται σε όλες τις υπηρεσίες της Βουλής και, άρα, και στη Διεύθυνση Βιβλιοθήκης το σύστημα στοχοθεσίας και στρατηγικού σχεδιασμού με μετρήσιμους στόχους και αποτελέσματα.

Το δεύτερο πρόβλημα που μπορούμε να πούμε ότι έχουμε εντοπίσει είναι ότι υπάρχουν θέματα, τα οποία δεν έχουν ρυθμιστεί με τους υπάρχοντες κανονισμούς και την υπάρχουσα νομοθεσία. Αυτά αφορούν, κυρίως, θέματα δανεισμού τεκμηρίων, κριτήρια αποδοχής ή αποποίησης δωρεών, όπως, π.χ., υπάρχουν πάρα πολλοί ζωγράφοι, προσωπικότητες, οι οποίες θέλουν να δωρίσουν έργα τους ή συλλογές τους στη Βιβλιοθήκη της Βουλής. Δεν υπάρχουν ακριβώς κριτήρια, μία στρατηγική για το τι θα δεχθούμε ή δεν θα δεχθούμε. Επίσης, αυτό ισχύει και για την εκποίηση του υλικού, που θέλουμε να κάνουμε. Είπαμε ότι, η Βουλή έχει πάρα πολλά αντίγραφα και αντίτυπα και σε πολλές εκδόσεις. Δεν υπάρχει κάποια νομοθεσία για την εκποίηση αυτών των αντικειμένων. Στο σημείο αυτό να αναφέρω ότι παλαιότεροι κανονισμοί της Βιβλιοθήκης της Βουλής, του 1970 και του 1985, ρύθμιζαν αυτά τα θέματα.

Ακόμη, χρειαζόμαστε ενδυνάμωση και εκσυγχρονισμό της κοινοβουλευτικής Βιβλιοθήκης, ούτως ώστε οι Βουλευτές να μπορούν να έχουν άμεσα την πληροφόρηση που θέλουν και καμιά φορά ακόμα χωρίς να το ζητήσουν.

Επίσης, σχετικά με το προσωπικό της Βουλής, το οποίο είναι, μεν, πρόθυμο, αλλά στην ολότητά του δεν διαθέτει τις εξειδικευμένες γνώσεις, που απαιτεί η μετάβαση σε αυτή την ηλεκτρονική εποχή και την ανάδειξη της Βιβλιοθήκης ως πολιτιστικό κέντρο. Για μεγάλο διάστημα η Βιβλιοθήκη της Βουλής λειτουργεί με τρεις προϊσταμένους για τα πέντε τμήματα, που έχει στο οργανόγραμμά της, ενώ σημαντικοί επιστήμονες και συνάδελφοι της Βιβλιοθήκης εργάζονται με σχέση ιδιωτικού δικαίου ορισμένου χρόνου. Χρειάζεται, λοιπόν, ενίσχυση του προσωπικού με εξειδίκευση, πράγμα το οποίο έχει, ήδη, γίνει αντιληπτό από την πολιτική ηγεσία της Βουλής.

Τέλος, χρειάζεται από τώρα προγραμματισμός για τον διακριτό ρόλο των χώρων στέγασης της Βιβλιοθήκης. Όπως προαναφέραμε, η Βιβλιοθήκη στεγάζεται στο Μέγαρο της Βουλής και στο κτήριο της Λένορμαν και ευελπιστούμε σε μια τριετία ή τετραετία ή πενταετία να αξιοποιηθεί πλέον και να έχει αποκατασταθεί η Μπενάκειος Βιβλιοθήκη, στην οδό Άνθιμου Γαζή και Κολοκοτρώνη, όπου θα μεταβεί η Μπενάκειος Βιβλιοθήκη στο φυσικό της χώρο.

Θα πρέπει, λοιπόν, ίσως από τώρα να γίνει ένας προγραμματισμός για τις δραστηριότητες, για τις αρμοδιότητες και τους ρόλους του κάθε κτηρίου. Τα ζητήματα, λοιπόν, αυτά και άλλα θα μπορούσαν να ρυθμιστούν, ενόψει της επικείμενης τροποποίησης του Κανονισμού, με τη σύνταξη ενός Ειδικού Κανονισμού Εσωτερικής Λειτουργίας της Βιβλιοθήκης.

Αυτή η πρακτική είναι συνήθης, υπάρχουν πολλές υπηρεσίες της Βουλής, νομίζω δέκα ή έντεκα, οι οποίες έχουν Ειδικούς Κανονισμούς, που ρυθμίζουν τα ειδικότερα θέματα. Ενδεικτικά, αναφέρεται η Διεύθυνση Υποστήριξης Βουλευτών, το Γραφείο Προϋπολογισμού του Κράτους κ.λπ.. Εφόσον, λοιπόν, συμφωνείτε και εσείς, ζητάμε την υποστήριξή σας και την αρωγή σας για το εγχείρημα αυτό. Σας ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Ευχαριστούμε πολύ τον κ. Αγγελόπουλο.

Τον λόγο έχει ο κ. Μαυριάς.

ΚΩΣΤΑΣ ΜΑΥΡΙΑΣ (Καθηγητής Συνταγματικού Δικαίου της Νομικής Σχολής του Εθνικού και Καποδιστριακού Πανεπιστημίου Αθηνών και Πρόεδρος του Επιστημονικού Συμβουλίου της Βουλής): Κύριε Πρόεδρε, σας ευχαριστώ θερμά για την πρόσκληση, που μου απευθύνατε, να παραστώ στη σημερινή κοινή συνεδρίαση της Διαρκούς Επιτροπής Μορφωτικών Υποθέσεων και της Επιτροπής Βιβλιοθήκης της Βουλής.

Προς τα μέλη των Επιτροπών απευθύνω θερμό χαιρετισμό. Προς ενημέρωσή τους, θα ήθελα να πω, όπως, ήδη, ανέφερε και ο Προϊστάμενος της Γενικής Διεύθυνσης, κ. Αγγελόπουλος, ότι, στη σημερινή συνεδρίαση παρίσταμαι υπό θεσμική ιδιότητα, εφόσον, βάσει διατάξεων του Κανονισμού της Βουλής, η Διεύθυνση Βιβλιοθήκης της Βουλής λειτουργεί υπό την εποπτεία του Προέδρου του Επιστημονικού Συμβουλίου και εφόσον αρμοδιότητα του Προέδρου του Επιστημονικού Συμβουλίου, την οποία ασκεί από κοινού με την Προϊσταμένη της Διεύθυνσης Βιβλιοθήκης, είναι η παραγγελία των βιβλίων της κεντρικής Βιβλιοθήκης.

Θα ήθελα, πριν πω ο,τιδήποτε άλλο και θα είμαι πολύ σύντομος, να συγχαρώ θερμά τους συντελεστές της σημερινής εκδήλωσης, την κυρία Δρούλια, την κυρία Σαχίνη, τους λοιπούς συνεργάτες σας, εσάς κ. Αγγελόπουλε και, κυρίως, να ευχαριστήσω εσάς, κ. Πρόεδρε, για την ευκαιρία που δώσατε σε όλους μας να θέσουμε ζητήματα.

Η Βιβλιοθήκη λειτουργεί - θα έλεγα - με πολύ καλά αποτελέσματα και, νομίζω ότι, όλοι πρέπει να είμαστε πολύ ευχαριστημένοι, αλλά, βεβαίως, πάντοτε υπάρχει περιθώριο βελτίωσης. Το γεγονός ότι ο Προϊστάμενος της νέας αυτής Γενικής Διεύθυνσης προέρχεται από την πληροφορική και συντρέχοντος του γεγονότος ότι τυγχάνει να έχω την επιστημονική εποπτεία και της πληροφορικής, νομίζω ότι, μου δίνει την ευκαιρία, σε συνεργασία με τον κ. Αγγελόπουλο και την κυρία Δρούλια, αλλά και τους λοιπούς συνεργάτες της Βιβλιοθήκης, οι οποίοι επιτελούν, επίσης, έξοχο έργο, να αντιμετωπίσουμε όλα αυτά τα προβλήματα, που επισημάνθηκαν και ίσως και άλλα που υπάρχουν και να δώσουμε τις καλύτερες λύσεις.

Πράγματι, πιστεύω ότι, η σύνταξη ενός Κανονισμού Εσωτερικής Λειτουργίας διευκολύνει πάρα πολύ τη λειτουργία των πραγμάτων και καθιστά ελαφρύτερες - θα έλεγα - τις ευθύνες αυτών, οι οποίοι συμμετέχουν σε αυτό το έργο. Επομένως, υπάρχει πρακτικός λόγος να προχωρήσουμε οπωσδήποτε, εφόσον επινεύει η Διοίκηση της Βουλής, στη σύνταξη ενός Κανονισμού.

Δεν έχω να αναφέρω τίποτε άλλο ουσιώδες, εκτός του ότι θέτω φυσικά στην υπηρεσία της Επιτροπής Βιβλιοθήκης τις δυνάμεις, που μπορεί να προσφέρει η Επιστημονική Υπηρεσία της Βουλής για να ολοκληρώσουμε αυτό το έργο και να έχουμε το βέλτιστο αποτέλεσμα.

Πάλι συγχαίρω θερμά όλους και εσάς, κ. Πρόεδρε, ευχαριστώ θερμά για τη σημερινή πρόσκληση.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Ευχαριστούμε πολύ τον κ. Μαυριά.

Τον λόγο έχει η κυρία Κατσαβριά.

ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ: Ευχαριστώ πολύ, κύριε Πρόεδρε. Σας καλωσορίζω όλους και είναι πολύ σημαντική η σημερινή μας συνεδρίαση και ευχαριστούμε όλους όσους συνέβαλαν στην οργάνωση αυτής της συνεδρίασης. Η συνεργασία δύο κορυφαίων πνευματικών ιδρυμάτων της χώρας μας είναι η πετυχημένη συνταγή με την οποία η χώρα μας μπορεί να αντιμετωπίσει τις σύγχρονες ανάγκες, αλλά και τις προκλήσεις του μέλλοντος στο χώρο της επιστήμης, της έρευνας, της καινοτομίας, της οικονομίας, της κοινωνίας και του πολιτισμού.

Η μεν Βιβλιοθήκη της Βουλής αποδεικνύει καθημερινά με το έξοχο έργο της και στην πράξη ότι ο ανεκτίμητος πλούτος, που διαθέτει, είναι ανοικτός και προσβάσιμος στο σύνολο της ελληνικής κοινωνίας και, ασφαλώς, στην ευρύτερη επιστημονική και πνευματική κοινότητα, διότι η κοινωνία της γνώσης και της πληροφορίας, όπως είπαν και οι εισηγητές της σημερινής μας συνεδρίασης, είναι το όχημα με το οποίο μπορούμε να στηρίξουμε τη βιώσιμη και δίκαιη ανάπτυξη της πατρίδας μας και εδώ ο ρόλος της Βιβλιοθήκης της Βουλής, όπως και άλλων βιβλιοθηκών ανάλογου υψηλού επιπέδου και ιδρυμάτων ανάλογου υψηλού επιπέδου, μεταξύ των οποίων είναι και η Εθνική Βιβλιοθήκη της Ελλάδας, μπορεί να αποδειχθεί σημαντικός και πολύτιμος.

Το Εθνικό Κέντρο Τεκμηρίωσης είναι ένας πρωτοπόρος φορέας, που παρακολουθεί, εκ του σύνεγγυς, τις τεχνολογικές εξελίξεις με μία εξαιρετική υποδομή, την οποία προσφέρει στην υπηρεσία της παραγωγής, της διάχυσης, της επανάχρησης και αξιοποίησης της γνώσης, ώστε να μπορεί να φτάσει σε αυτόν που την έχει ανάγκη γρήγορα και αποτελεσματικά. Είναι, λοιπόν, περισσότερο από βέβαιο ότι η συνέργεια των δύο αυτών φορέων δεν θα μπορούσε να αποδώσει αποτελέσματα κατώτερα των μεγάλων δυνατοτήτων τους. Και είναι χαρά μας που σήμερα στη συνεδρίαση αυτή διαπιστώνουμε ότι η ολοκληρωμένη πλατφόρμα διαχείρισης και διάχυσης του καταλόγου και των λειτουργιών της Βιβλιοθήκης είναι πλέον γεγονός.

Ωστόσο, επιτρέψτε μου να υπογραμμίσω ότι το ίδιο το γεγονός της συνεργασίας είναι ακόμα πιο σημαντικό αυτό καθαυτό, γιατί ακριβώς είναι αυτό που η χώρα μας έχει σήμερα ανάγκη στην πορεία της προς το μέλλον. Έχουμε, δηλαδή, ανάγκη από μία νέα κουλτούρα συνεργατικότητας, ένα νέο υπόδειγμα συλλογικής λειτουργίας.

Σε ό,τι αφορά τώρα τις προτάσεις, με δεδομένο τον προσανατολισμό της Βιβλιοθήκης της Βουλής στην εξωστρέφεια και στην προσήλωσή της στις συνέργειές της και τις συνεργασίες, θεωρώ ότι, υπάρχει σημαντικό περιθώριο, ώστε να διευρυνθεί η χρησιμότητά της και πέραν των συνόρων, δηλαδή, να γίνει προσβάσιμη από τον απόδημο ελληνισμό όπου γης και τους απανταχού φιλέλληνες.

Ήδη, γι’ αυτό έχουμε ξεκινήσει μία σειρά από συνεργασίες με το προσωπικό και συγκεκριμένα τη Διευθύντρια της Βιβλιοθήκης της Βουλής, τόσο με την ομογένεια της Μελβούρνης και κάποιους σχεδιασμούς, όπως με την Ομοσπονδία των Ελληνικών Κοινοτήτων της Ιταλίας και, νομίζω ότι, θα έχουμε πολύ καλά αποτελέσματα. Ήδη, λοιπόν, έχουν τεθεί τα θεμέλια για μία τέτοια προοπτική, μέσα από την ουσιαστική της οργανωτική και τεχνολογική αναβάθμιση και, βεβαίως, μέσα από την άριστη κατάρτιση και το υψηλού επιπέδου έργο των στελεχών.

Γνωρίζω, επίσης, τις εξαιρετικές εκδηλώσεις, που συχνά οργανώνει η Βιβλιοθήκη μας και μόνη της, αλλά και σε συνέργεια με άλλους φορείς. Πρόσφατα, είχαμε τη χαρά να φιλοξενήσουμε στην ιδιαίτερη πατρίδα μου, την Καρδίτσα, μία εξαιρετική Έκθεση, την οποία επισκέφτηκαν και όλα τα σχολεία της περιοχής, με θέμα τον Φιλελληνισμό, η οποία ταξιδεύει ανά την Ελλάδα και είναι πραγματικά εξαιρετική δουλειά. Εκδηλώσεις που τη φέρνουν κοντά με τους συμπολίτες μας. Νομίζω ότι και σε αυτό το επίπεδο μπορούν να ενταθούν οι σχετικές πρωτοβουλίες και όλοι είμαστε διαθέσιμοι να βοηθήσουμε προς αυτήν την κατεύθυνση, καθώς με τον τρόπο αυτό η Βιβλιοθήκη της Βουλής αποκτά και περισσότερους αναγνώστες και περισσότερους φίλους.

Επίσης, έχω την αίσθηση ότι η Βιβλιοθήκη της Βουλής με το έξοχο έργο που επιτελεί, με τη ψηφιακή της θωράκιση μπορεί να παίξει καταλυτικό ρόλο στην αξιοποίηση του νέου θεσμικού πλαισίου οργάνωσης και λειτουργίας όλων των βιβλιοθηκών της χώρας, μαζί και με την Εθνική Βιβλιοθήκη της Ελλάδας. Εδώ έχουν γίνει σχετικές διαδικασίες και θα είναι πολύ θετικό, εάν μπορέσουμε να έχουμε αποτελέσματα, προκειμένου η γνώση και η πληροφορία, να διοχετεύονται και να διαχέονται άμεσα, έγκυρα και με φιλικό τρόπο και με το μικρότερο δυνατό κόστος σε όλους τους ενδιαφερόμενους, που την έχουν ανάγκη.

Εμείς είμαστε στη διάθεσή σας και θα έχετε θεωρώ και από τα μέλη και της Διαρκούς Επιτροπής Μορφωτικών Υποθέσεων, αλλά και από τα μέλη της Επιτροπής Βιβλιοθήκης της Βουλής την αμέριστη υποστήριξή μας στο έργο, που επιτελείτε. Σας ευχαριστούμε πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Τον λόγο έχει ο κ. Κέλλας.

ΧΡΗΣΤΟΣ ΚΕΛΛΑΣ: Ευχαριστώ, κύριε Πρόεδρε. Ξεκινώντας, θα ήθελα να συγχαρώ το προσωπικό της Βιβλιοθήκης της Βουλής και τους Προϊστάμενους της Γενικής Διεύθυνσης Ηλεκτρονικής Διοίκησης, Βιβλιοθήκης και Εκδόσεων και της Διεύθυνσης της Βιβλιοθήκης για τις προσπάθειές τους, για τον ζήλο και το έργο τους.

Η Βιβλιοθήκη έχει επιτύχει ένα εξαιρετικά πολύτιμο και πρωτοποριακό έργο, ενώ έχει συμβάλλει καθοριστικά στη διάσωση της νεότερης και σύγχρονης πολιτικής και συνταγματικής μας ιστορίας, κληροδοτώντας από γενιά σε γενιά την αποτύπωση των αγώνων του έθνους για ανεξαρτησία και δημοκρατία.

Θα ήθελα, επίσης, να συγχαρώ και τα στελέχη του Εθνικού Κέντρου Τεκμηρίωσης, που αποτελεί αντίστοιχα τον πιο κρίσιμο φορέα διάσωσης και προστασίας στο έργο των επιστημόνων μας, τόσο για το έργο τους συνολικά, όσο και για τη συνεργασία τους με τη Βιβλιοθήκη. Αναμφίβολα ο σχεδιασμός, η δημιουργία και λειτουργία του ανοιχτού συστήματος αυτοματισμού των βιβλιοθηκών του Εθνικού Κέντρου Τεκμηρίωσης, του Open ABEKT, αποτελεί ένα καινοτόμο πλαίσιο αναζήτησης και διασφάλισης πληροφοριών και γνώσεων.

Είναι ιδιαιτέρως σημαντικό που η χώρα μας διαθέτει ένα τέτοιο ενοποιημένο σύστημα, στο οποίο συμμετέχει η Βιβλιοθήκη της Βουλής. Η μετάπτωσή της στη συγκεκριμένη πλατφόρμα διανοίγει πολλαπλές δυνατότητες για την ενίσχυση της ακαδημαϊκής έρευνας στη χώρα μας και τη διεύρυνση της δικτύωσης μεταξύ των βιβλιοθηκών ανά την επικράτεια. Όλος ο πλούτος των αρχείων και των πληροφοριών, που διαθέτει η Βιβλιοθήκη μας, μπορεί πλέον να προσφέρεται με μεγαλύτερη αμεσότητα και περισσότερη εγγύτητα στο κοινό, γεγονός που ενισχύει την αποστολή της στη σύγχρονη εποχή. Γι' αυτό πιστεύω ότι όλα όσα έχουν επιτευχθεί μέχρι στιγμής είναι μόνο η αρχή.

Η σημερινή κοινή συνεδρίαση των Επιτροπών είναι εξόχως σημαντική, διότι δεν αφορά απλά και μόνο στην αναβάθμιση των λειτουργιών της Βιβλιοθήκης της Βουλής, είτε της συνεργασίας της με το Εθνικό Κέντρο Τεκμηρίωσης, αλλά ενσωματώνει τη δυνατότητα συμβολής της εθνικής αντιπροσωπείας στην υποστήριξη των επιστημών και στην ανάπτυξη του πολιτισμού.

Όλες και όλοι βρισκόμαστε εδώ για να προσφέρουμε στην πατρίδα μας και να υπηρετήσουμε το εθνικό συμφέρον και πρέπει, όπως έχω πει και άλλες φορές, τόσο στην Ολομέλεια, όσο και στις Επιτροπές, να βάζουμε στην άκρη πολιτικά συμφέροντα και κομματικές στρατηγικές και να προάγουμε αποκλειστικά και μόνο το εθνικό συμφέρον. Γι' αυτό και θα σας καταθέσω συγκεκριμένες προτάσεις, με στόχο την υποστήριξη της ακαδημαϊκής έρευνας και του πολιτισμού, που μπορούν να φέρουν εις πέρας η Βιβλιοθήκη της Βουλής, σε συνεργασία με άλλους φορείς.

Η πρόκληση για την ανάπτυξη των επιστημών στη χώρα μας και την εμβάθυνση της ακαδημαϊκής έρευνας δεν είναι μόνο να προσλάβει και να εισάγει επιτυχημένα πρότυπα και τις διαδικασίες που ακολουθούνται σε άλλες χώρες της Ευρώπης και της Δύσης, αλλά να τις επανεξάγει διεθνώς και σε ευρωπαϊκό επίπεδο να γίνει πιο ανταγωνιστική. Έχουμε κορυφαίους επιστήμονες εντός και εκτός Ελλάδος, οι οποίοι διαπρέπουν στα αντικείμενά τους. Παρόλα αυτά στην παγκόσμια κατάταξη των Πανεπιστημίων υστερούμε. Γιατί συμβαίνει αυτό; Γιατί δεν έχουμε μάθει να συνεργαζόμαστε και να δημιουργούμε, όπως άλλες προηγμένες χώρες.

Για παράδειγμα, οι Ελληνίδες και οι Έλληνες ερευνητές συμμετέχουν σε ελληνικά και διεθνή προγράμματα, κάνουν πολυάριθμες δημοσιεύσεις σε ξένους εκδοτικούς οίκους και επιστημονικά περιοδικά, αλλά όχι στη χώρα μας. Γιατί; Γιατί δεν υπάρχουν οι ανάλογες δομές και θέλω να εστιάσω σε αυτό το ζήτημα, γιατί είμαι σε θέση να γνωρίζω τις αγωνίες των φοιτητών από πρώτο χέρι. Τα παιδιά μας προσπαθούν, μέσω των βιβλιοθηκών των Πανεπιστημίων τους, να αποκτήσουν πρόσβαση σε πρωτογενείς και δευτερογενείς πηγές του εξωτερικού, τη στιγμή που τα Πανεπιστήμια αδυνατούν να καλύψουν τις συνδρομές, λόγω της δημοσιονομικής κατάστασης της χώρας. Έτσι καθένας και καθεμία αναγκάζεται είτε να καταφεύγει σε πειρατικούς ιστότοπους, είτε να πληρώνει αδρά την εκάστοτε δημοσίευση και δοκίμιο, προκειμένου να λάβει πληροφορίες για την έρευνά του και να κάνει το μεταπτυχιακό, που δικαιούται ή το διδακτορικό του. Αυτό είναι ακριβώς το πρώτο επίπεδο, στο οποίο πρέπει να σταθούμε. Πρέπει μέσα σε αυτό το πρωτόλειο επίπεδο αλληλεπίδρασης των βιβλιοθηκών, που παρέχει το Open ABEKT, να εξετάσουμε τρόπους ορθολογικής κατανομής των κρατικών δαπανών, ώστε όλοι και όλες να έχουν πρόσβαση στην πληροφορία.

Επιπλέον, μιλήσαμε για τον πλούτο των γνώσεων και των πληροφοριών, που έχει το ελληνικό προϊόν. Επιτέλους, ας το αξιοποιήσουμε. Ας εμπιστευτούμε τους επιστήμονές μας και ας τους δώσουμε τα εργαλεία ανάπτυξης και εξέλιξης. Προτείνω στις Επιτροπές μας την ανάληψη πρωτοβουλίας για τη δημιουργία ενιαίου καταλόγου εκδόσεων ανά επιστημονικό τομέα, που θα τελεί υπό την εποπτεία και την υλική υποστήριξη της Βουλής και της Βιβλιοθήκης μας. Να ζητήσουμε από κάθε Πανεπιστήμιο να προβεί στη σχεδίαση για την έκδοση ξενόγλωσσων και ελληνόγλωσσων επιστημονικών περιοδικών, που θα διαπραγματεύονται τα αντίστοιχα επιστημονικά αντικείμενα των σχολών και των τμημάτων που υπάρχουν στη χώρα, ανά επιστημονικό κλάδο.

Επίσης, προτείνω την παράλληλη ανάπτυξη προγραμμάτων, που θα χρηματοδοτούνται από κρατικούς πόρους και τον ιδιωτικό τομέα, με τη σύμπραξη ιδιωτικών φορέων, προκειμένου να συνδέσουμε την ανώτατη εκπαίδευση με την καινοτομία, την επιχειρηματικότητα και τις νέες τεχνολογίες.

Σε αυτές τις δράσεις μπορεί να λάβει ενεργό ρόλο το Εθνικό Κέντρο Τεκμηρίωσης, δια της ψηφιοποίησης και δημοσίευσης του παραγόμενου έργου, μιας και αποτελεί σκοπό η ανάπτυξη της έρευνας, της καινοτομίας και της επιχειρηματικότητας, ενώ η Βουλή, δια της Βιβλιοθήκης, μπορεί να έχει την εποπτεία και τον έλεγχο.

Δευτερευόντως, θέλω να εισηγηθώ, σε σχέση με τις δράσεις της Βουλής, ως προς την προώθηση του πολιτισμού μας και κυρίως τη διάδοση και εμπέδωση των αξιών μας, τόσο εντός, όσο και εκτός Ελλάδος, να μεριμνήσουμε ώστε η Βιβλιοθήκη της Βουλής να βρίσκεται σε διαρκή διασύνδεση με όλες τις βιβλιοθήκες της χώρας, αρχίζοντας πρωτίστως από τα αστικά κέντρα. Στην Ελλάδα υπάρχουν 60 αστικά κέντρα, που έχουν αντίστοιχα τις βιβλιοθήκες τους ανά δήμο. Προτείνω τη διασύνδεση της Βιβλιοθήκη της Βουλής με όλες τις βιβλιοθήκες των πόλεων, προκειμένου να υπάρχει μόνιμη ανταλλαγή πληροφοριών και διασύνδεση μεταξύ τους. Έτσι θα εξασφαλίσουμε τη διαρκή αλληλεπίδραση και διάχυση της γνώσης σε όλες και όλους και θα δώσουμε τα κίνητρα στους μαθητές και στις μαθήτριες, στις νέες και στους νέους, να μπορούν να επισκέπτονται τις βιβλιοθήκες των πόλεων και να μελετούν δωρεάν υπό την αιγίδα της Βουλής. Εφόσον το σχέδιο επιτύχει, προτείνω τη δημιουργία ενιαίου και θεσμοποιημένου δικτύου ανταλλαγής γνώσεων και πληροφοριών σε όλη την επικράτεια, από άκρη σε άκρη της χώρας. Σε αυτή την προοπτική, βεβαίως, μπορεί να συμβάλλει το Open -ΑΒΕΚΤ και άλλα αντίστοιχα εργαλεία.

Κλείνοντας, σε σχέση με τη γειτονιά μας και τη διαπεριφέρεια των Βαλκανίων, του Ευξείνου Πόντου και της ανατολικής Μεσογείου, έχω τονίσει πολλές φορές πως η Ελλάδα και η Κύπρος αποτελούν μια ζώνη σταθερότητας και δημοκρατίας για την ανατολική Ευρώπη, μπορούμε να ενσωματώσουμε στις Διεθνείς Σχέσεις της Βουλής τη δυνατότητα σύναψης συμβάσεων με τα υπόλοιπα κράτη της διαπεριφέρειάς μας για τη δημιουργία κοινού αρχείου πολιτισμικής κληρονομιάς και δημοκρατίας, το οποίο θα οδηγήσει σε μια ενιαία βάση βιβλίων, κειμένων και άρθρων, που θα έχουν πρόσβαση οι επιστήμονές μας, καθώς και τη δυνατότητα πρόσβασης των επιστημόνων των όμορων κρατών στα επιστημονικά περιοδικά μας και στις εκδόσεις μας με προνομιακούς όρους, προκειμένου να εξάρουμε το γνωσιολογικό απόθεμα του τόπου μας και να καλλιεργήσουμε την ήπια ισχύ της χώρας μας, η οποία είναι και το βασικό μέσο αναβάθμισης και βελτίωσης της θέσεως μας στο ευρωπαϊκό και διεθνές σύστημα.

Μιας και καλούμαστε να συζητήσουμε για την τροποποίηση του Κανονισμού της Βουλής, σε σχέση με τη λειτουργία της Βιβλιοθήκης, προτείνω να λάβουμε υπόψη μας όλες τις προαναφερθείσες προοπτικές και παραμέτρους και να τις ενσωματώσουμε σε ένα θεσμικό κείμενο, που θα αφορά στη λειτουργία και στη στρατηγική της Βουλής, δια της Βιβλιοθήκης της, στους τομείς της ακαδημαϊκής διασύνδεσης και ανάπτυξης, με γνώμονα μόνο το εθνικό συμφέρον της χώρας και την προάσπισή του σε μακροχρόνια περίοδο. Σας ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Τον λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ: Καταρχήν, να συγχαρώ γι’ αυτήν την πρωτοβουλία της συνεδρίασης των δύο Επιτροπών. Πιστεύω ότι, μπορεί αυτή η κοινή συνεδρίαση, αν και δεν θα διαρκέσει πολύ, να μας ανοίξει την όρεξη ουσιαστικά και εμάς, ως Βουλευτές, αλλά και τις υπηρεσίες, προκειμένου να εκμεταλλευτούμε τις δυνατότητες και τις συνέργειες που δίνονται, με τη συνεργασία με το Εθνικό Κέντρο Τεκμηρίωσης και να ευχαριστήσω πολύ για την παρουσίαση και για το υλικό που μας φέρατε, κυρία Σαχίνη, και για τη συνέχεια της συνεργασίας, που ευελπιστώ ότι θα έχουμε.

Νομίζω ότι, είναι μια πολύ καλή ευκαιρία να συνδυαστεί ένα μοναδικό, πολύ πλούσιο υλικό, που υπάρχει στη Βιβλιοθήκη της Βουλής, με τις νέες τεχνολογίες διάδοσης και διάχυσης της πληροφορίας, που μπορεί να γίνει και μέσω του Εθνικού Κέντρου Τεκμηρίωσης, να βγουν κερδισμένοι αμφίδρομα, δηλαδή και οι Βουλευτές και οι υπηρεσίες της Βουλής, αλλά και ο κόσμος απέξω, που μπορεί να έχει πρόσβαση στα πολύτιμα αυτά τεκμήρια της Βιβλιοθήκης της Βουλής.

Γενικά η γνώμη μας για το Ε.Κ.Τ. και η προσωπική μου γνώμη είναι πάρα πολύ θετική και από την ακαδημαϊκή και από την ερευνητική μου καριέρα και, νομίζω ότι, διευρύνεται συνεχώς και σε νέους χώρους και σε νέα πεδία. Από εκεί που ήταν αρχικά μόνο ένα αποθετήριο διδακτορικών κ.λπ., τώρα έχει απλωθεί πάρα πολύ και έχει γίνει ένα απαραίτητο εργαλείο για κάθε ερευνητή.

Αυτά που αναφέρθηκαν και από την κυρία Σαχίνη, δηλαδή, οι δυνατότητες, που μας δίνονται πλέον, για έξυπνη αναζήτηση με χαμηλό θόρυβο είναι πάρα πολύ χρήσιμες για ερευνητές, που θέλουν συγκεκριμένα πράγματα σε σύντομο χρόνο, έτσι ώστε να μπορέσουν να τα αξιοποιήσουν. Μπαίνοντας στην 4η βιομηχανική επανάσταση με τεχνικές τεχνητής νοημοσύνης, αναζήτησης κ.λπ., όλα αυτά τα πράγματα θα γίνονται ακόμα καλύτερα. Το Open - ΑΒΕΚΤ είναι μία καινούργια πλατφόρμα, την οποία θα πρέπει όσο γίνεται να την αξιοποιήσουμε.

Ακούστηκαν και από τον κ. Κέλλα τα διάφορα προβλήματα που υπάρχουν γενικά σε ό,τι έχει να κάνει με συνδρομές, με επιστημονικά περιοδικά του συνδέσμου των Ελληνικών Ακαδημαϊκών Βιβλιοθηκών. Αυτά, βέβαια, είναι πράγματα, που μας υπερβαίνουν, αλλά μπορούμε να τα βάλουμε και αυτά μέσα σε μία συνολική συζήτηση περί βιβλιοθηκών και πρόσβασης στην πληροφορία.

Να κλείσω, λέγοντας ότι, όντως, με το θεσμικό πλαίσιο - αυτά που ανέφερε ο κ. Αγγελόπουλος - αλλά και με τον Κανονισμό Λειτουργίας, που ανάφερε ο κ. Μαυριάς, έχουμε, δηλαδή, κ. Πρόεδρε, πεδίον δόξης λαμπρόν μπροστά μας. Η σημερινή συνεδρίαση μας άνοιξε την όρεξη για να δούμε ένα πλαίσιο πιο σύγχρονο, πιο λειτουργικό για τη Βιβλιοθήκη, που νομίζω για την προσφορά της στη Βουλή, αλλά και γενικότερα στην κοινωνία θα πρέπει να είμαστε περήφανοι. Ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Τον λόγο έχει η κυρία Βαγενά.

ΑΝΝΑ ΒΑΓΕΝΑ: Ευχαριστώ, κύριε Πρόεδρε. Συγχαρητήρια, καταρχήν, για την πρωτοβουλία. Επειδή έχω μεγαλώσει στην επαρχία, πέρασα τα εφηβικά μου χρόνια στη δημοτική βιβλιοθήκη της Λάρισας, διαβάζοντας βιβλία, είναι πάρα πολύ ωραία η ιδέα του κ. Κέλλα να συνδεθεί η Βιβλιοθήκη της Βουλής με τον σπάνιο θησαυρό της με τις κατά τόπους δημοτικές βιβλιοθήκες. Θέλω να ρωτήσω, εάν τα έργα ζωγραφικής ανήκουν και αυτά στη Βιβλιοθήκη. Είναι πραγματικά ένας εξαιρετικός, απίστευτος θησαυρός. Μερικές φορές λέω ότι αξίζει που έγινα Βουλευτής μόνο για να περπατάω στους διαδρόμους της Βουλής και να βλέπω αυτά τα υπέροχα έργα. Είναι πραγματικά μοναδική η συλλογή. Με λίγα λόγια υπάρχει ένας εξαιρετικός θησαυρός. Η ψηφιοποίηση, βεβαίως, είναι ένα εργαλείο των ημερών μας, που βοηθάει πάρα πολύ στην καταγραφή, στη διάσωση και στη διάδοση του θησαυρού είτε της Βιβλιοθήκης είτε της Πινακοθήκης.

Επίσης, θέλω να πω ότι, πραγματικά, η δουλειά σας είναι πολύ σημαντική, μπορεί να είναι αθόρυβη, να μη φαίνεται, να είναι λίγο στο παρασκήνιο, αλλά είναι πολύ σημαντική και μακάρι να μπορέσουμε να βοηθήσουμε στις ανάγκες και στις ελλείψεις, που έχετε. Αλλά, επειδή αισθάνομαι ότι εκλέχτηκα Βουλευτής όχι μόνο για να λέω συμβατικά πράγματα - γιατί πιστεύω ότι η ουσία βρίσκεται στην αλήθεια - θέλω να πω ότι, όσες βιβλιοθήκες και να κάνουμε, όσα βιβλία, όση ψηφιοποίηση, εάν λείπει η ουσιαστική παιδεία, όλα αυτά είναι άχρηστα. Θλίβομαι, πραγματικά, γι’ αυτό διέκοψα πριν, κ. Πρόεδρε, γιατί στη διάρκεια των ομιλιών των κεντρικών ομιλητών συνάδελφοι εδώ μιλούσαν μεταξύ τους, γελούσαν, επιδεικνύοντας έλλειψη κάθε σεβασμού προς τους ομιλητές. Νομίζω ότι, η παιδεία και ο σεβασμός είναι η βάση για όλα αυτά τα πράγματα και δεν είναι δυνατόν να ανήκουμε σε επιτροπές πνευματικές και πολιτιστικές και να έχουμε αυτή τη συμπεριφορά. Ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ: Ευχαριστώ, κ. Πρόεδρε. Επιτρέψτε μου και εμένα να ευχηθώ Χρόνια Πολλά, να επισημάνω και εγώ το Χριστός Ανέστη και να ευχαριστήσω θερμά τους εκλεκτούς προσκεκλημένους για την εδώ παρουσία τους, ιδιαίτερα δε για την συγκροτημένη και μεστή περιεχομένου ενημέρωσή τους.

Η Βιβλιοθήκη της Βουλής, σήμερα, καλείται να προσαρμοστεί στη νέα ψηφιακή εποχή και να αξιοποιήσει τον πλούτο, που διαθέτει, ανταποκρινόμενη στις σύγχρονες απαιτήσεις και στις ανάγκες του κοινού. Πρόκειται, αναμφίβολα, για μία πρόκληση, η ενθάρρυνση της ελεύθερης πρόσβασης στη γνώση και η διάχυση αυτής στο ευρύ κοινό αποτελούν μέρος, ουσιαστικά, της πολιτιστικής αποστολής, την οποία καλείται να επιτελέσει μέσα από δράσεις και πρακτικές, που είναι, πλέον, εναρμονισμένες με τις ταχύτητες, οι οποίες χαρακτηρίζουν την κοινωνία της πληροφορίας.

Η βαρύτητα της αποστολής, την οποία καλείται να φέρει εις πέρας, σήμερα, η Βιβλιοθήκη της Βουλής, είναι ανάλογη του ειδικού βάρους που της προσδίδει η ποιότητα των αρχείων, των εγγράφων και των συγγραμμάτων, που διαφυλάττει και διαχειρίζεται. Ούσα η δεύτερη μεγαλύτερη σε πλούτο βιβλιοθήκη της χώρας, όπως ειπώθηκε πριν και επισημάνθηκε από τον κ. Αγγελόπουλο, μετά την Εθνική Βιβλιοθήκη, η Βιβλιοθήκη της Βουλής των Ελλήνων διαθέτει μία από τις μεγαλύτερες συλλογές έντυπου υλικού. Έχω σημειώσει, κ. Αγγελόπουλε, 600.000 τόμους βιβλίων και φυλλαδίων. Εσείς είπατε 700.000, οπότε το σωστό είναι, προφανώς, αυτό που είπατε εσείς και όχι αυτό που λέω εγώ. Επίσης, 12.000 τόμους σπάνιων και πολύτιμων εκδόσεων, 600 χειρόγραφα και 5.000 χάρτες.

Σε αυτό το σημείο, επιτρέψτε μου, κ. Πρόεδρε, μιας και η συμβολή αυτής της συζήτησης, της κοινής συνεδρίασης της Διαρκούς Επιτροπής Μορφωτικών Υποθέσεων και της Επιτροπής Βιβλιοθήκης της Βουλής, θα είναι καθοριστική, εάν και εφόσον εστιάσουμε με προσοχή σε αυτά, που είπε ο κ. Αγγελόπουλος, σχετικά με την αξιοποίηση υλικού, αντιγράφων και, βεβαίως, αποδοχή δωρεών, όπου δεν υπάρχει το νομικό καθοριστικό πλαίσιο, προκειμένου να λύσει αυτό το οποίο, εάν κατάλαβα καλά, αποτελεί σήμερα ένα κενό στη νομοθεσία, που δένει τα χέρια εκείνων, που διαχειρίζονται και συμβάλλουν στη λειτουργία των πραγμάτων της Βουλής, προκειμένου να αξιοποιήσουν εκείνα τα αντίγραφα ή να αποδεχθούν εκείνα τα έργα, που διάφοροι δωρητές έχουν την καλή πρόθεση να δώσουν προς τη Βιβλιοθήκη της Βουλής.

Παράλληλα, η Βιβλιοθήκη της Βουλής διαθέτει μια πλήρη σειρά της Εφημερίδας της Κυβερνήσεως, των συζητήσεων και των πρακτικών της Βουλής και της Γερουσίας, περί τους 100.000 τόμους εφημερίδων και περιοδικών. Μια πλούσια συλλογή περιοδικών εντύπων από τον 19ο αιώνα, καθώς και μια συλλογή του ξενόγλωσσου τύπου από τον 19ο αιώνα, κοινοβουλευτικά αρχεία, ιστορικά, πολιτικών προσωπικοτήτων, 21.000 μικροταινίες και περίπου 1.000 έργα τέχνης.

Τα παραπάνω στοιχεία βρίσκονται στην ιστοσελίδα του Εθνικού Κέντρου Τεκμηρίωσης και, εάν η ιστοσελίδα δεν έχει επακριβώς καταγεγραμμένα τα όσα ανέφερα, γι' αυτό και δημιουργείται η διαφορά με τους αριθμούς, μεταξύ αυτών που εγώ αναφέρω και αυτών που ακούστηκαν από τα επίσημα χείλη των αρμόδιων, τότε το επισημαίνω και ως παρατήρηση. Εάν το λάθος, λοιπόν, είναι δικό μου, παίρνοντας από εκεί τα στοιχεία, ας διορθώσουμε τα στοιχεία, που υπάρχουν στην ιστοσελίδα.

Ο λόγος, που θέλησα να αναφερθώ σε αυτά τα στοιχεία, τα οποία βρίσκονται στην ιστοσελίδα του Εθνικού Κέντρου Τεκμηρίωσης, είναι για να υπογραμμίσω, κυρίως από αυτό το έδρανο, το χρέος που έχουμε όλοι μας να διαφυλάξουμε την πολιτιστική μας κληρονομιά, να συμβάλουμε στη διατήρησή της και να μεταλαμπαδεύσουμε την πλούσια ιστορία της Ελλάδας μας στις μελλοντικές γενεές, στις νέες και τους νέους πολίτες της χώρας μας. Καταλαβαίνουμε, λοιπόν, όλοι μας τον λόγο που η Βιβλιοθήκη της Βουλής των Ελλήνων αποτελεί έναν από τους βασικούς θεματοφύλακες του καταγεγραμμένου ελληνικού πολιτισμού και ταυτόχρονα παρακαταθήκη για τις επόμενες γενεές.

Αναζητώντας την τελευταία κοινή συνεδρίαση της Διαρκούς Επιτροπής Μορφωτικών Υποθέσεων με αυτήν της Επιτροπής Βιβλιοθήκης της Βουλής, ανέτρεξα, κ. Πρόεδρε, στον Δεκέμβριο του 2016.

Χαρακτηρίζω τη χρονική αυτή στιγμή ως κομβική, καθώς τον Δεκέμβριο του 2016 υπεγράφη συνεργασία διασύνδεσης της Βιβλιοθήκης της Βουλής με την Εθνική Βιβλιοθήκη, στο πλαίσιο δημιουργίας ενός δικτύου βιβλιοθηκών, που έχει στόχο να απελευθερώσει τη γνώση, δίνοντας τη δυνατότητα διαδικτυακής μελέτης και έρευνας σε όλους τους ενδιαφερόμενους, από όποιο σημείο και αν βρίσκονται.

Η Βιβλιοθήκη της Βουλής και η Εθνική Βιβλιοθήκη της Ελλάδας είναι οι δύο κορυφαίοι θεσμοί, στο πλαίσιο των οποίων συσσωρεύεται το εθνικό πνευματικό κεφάλαιο, διαθέσιμο να στηρίξει τις ερευνητικές προσπάθειες των Ελλήνων επιστημόνων, αλλά και την ανάπτυξη της παιδείας και των οριζόντων των πολιτών και, φυσικά, της νέας γενιάς.

Όσον αφορά στο τεχνικό κομμάτι ανάπτυξης λογισμικών και προγραμμάτων, που αφορούν αυτή καθαυτή την ηλεκτρονική λειτουργία της Βιβλιοθήκης της Βουλής, μέσα από την ολοκληρωμένη πλατφόρμα διαχείρισης και διάθεσης του καταλόγου και λειτουργιών βιβλιοθήκης, που παρουσιάστηκε νωρίτερα, δεν θα ήθελα να επεκταθώ, αρκούμενος στα όσα ειπώθηκαν από τους ειδικούς επί του αντικειμένου.

Θα ήθελα, κλείνοντας, να καταθέσω πως τόσο για τους Ανεξάρτητους Έλληνες όσο και για το σύνολο του πολιτικού κόσμου - θέλω να πιστεύω - η πολιτική στήριξη, με στόχο την αναβάθμιση του συνόλου των βιβλιοθηκών της χώρας, θα πρέπει να θεωρείται δεδομένη. Δεν έχουμε την πολυτέλεια να εγκλωβιστούμε σε πολιτικές διαφωνίες, όταν συζητάμε για την ενδυνάμωση του ρόλου των ιδρυμάτων, που διαφυλάττουν την πολιτιστική μας κληρονομιά. Η Βιβλιοθήκη της Βουλής είναι μια πηγή πνευματικής ανάπτυξης και οφείλουμε όλοι μας να συνδράμουμε, ώστε να αξιοποιηθεί ο πλούτος, τον οποίο διαθέτει, προκειμένου να διασφαλίσουμε ένα μέλλον άμεσα συνδεδεμένο με την παράδοση και την ιστορία της χώρας μας. Ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Ευχαριστούμε πολύ τον κ. Κατσίκη.

Κυρίες και κύριοι συνάδελφοι, ο κ. Μάριος Γεωργιάδης, Βουλευτής της Ένωσης Κεντρώων και Θ΄ Αντιπρόεδρος της Βουλής, κατέθεσε ένα υπόμνημα με ερωτήσεις, το οποίο επισυνάπτεται στο τέλος του πρακτικού.

Τον λόγο έχει η κυρία Σαχίνη.

ΕΥΗ ΣΑΧΙΝΗ (Διευθύντρια του Εθνικού Κέντρου Τεκμηρίωσης (Ε.Κ.Τ.)): Σας ευχαριστώ πολύ. Άκουσα με πολύ μεγάλο ενδιαφέρον τα σχόλια και τις παρατηρήσεις και ό,τι ειπώθηκε από τα μέλη των Επιτροπών. Νομίζω ότι, λαμβάνοντας υπόψη, κυρίως, αυτά, που είπε ο κ. Κατσίκης τώρα τελευταία, έχει γίνει μεγάλη δουλειά στη χώρα μας στο επίπεδο των βιβλιοθηκών. Θεωρώ ότι, τα πράγματα δεν είναι πολλές φορές έτσι όπως φαίνονται. Έχουν γίνει πάρα πολύ μεγάλες προσπάθειες. Έχουν υπάρξει δικτυώσεις. Υπάρχουν προσπάθειες πολλών χρόνων ανάμεσα στις βιβλιοθήκες να βρουν κοινό βηματισμό. Η τεχνολογία πολλές φορές βοηθάει σε αυτό το βηματισμό και καμιά φορά καλύπτει και το έλλειμμα συλλογικότητας και συνεργασίας που έχουμε.

Οπότε, αυτή τη στιγμή, νομίζω ότι, εάν η Βιβλιοθήκη της Βουλής, σε συνεργασία και με την Εθνική Βιβλιοθήκη και με το Εθνικό Κέντρο Τεκμηρίωσης, που έχει την τεχνολογία, μπορούσε να κινήσει από πάνω μερικά πράγματα, πολύ γρήγορα θα είχαμε αποτελέσματα, γιατί η βάση είναι προετοιμασμένη. Δηλαδή, οι βιβλιοθήκες έχουν καταλόγους. Υπάρχουν 60 βιβλιοθήκες αυτή τη στιγμή στο Open ΑΒΕΚΤ και συνεχίζεται με πάρα πολύ μεγάλο ρυθμό. Όλα αυτά δημιουργούν έναν ενιαίο κατάλογο, που είναι αναζητήσιμος από το ίντερνετ για οποιονδήποτε από εσάς θέλει να βρει κάτι, οπουδήποτε και να υπάρχει.

Οι βιβλιοθήκες, πλέον, εντάσσουν μέσα, εκτός από τα βιβλία της συλλογής τους, το αρχειακό τους υλικό, το πολιτιστικό τους, το οπτικοακουστικό τους υλικό. Ξαφνικά, το περιεχόμενο διευρύνεται πάρα πολύ. Κατά την άποψή μου, πραγματικά, χρειάζονται από πάνω κάποιες πρωτοβουλίες, για να μπορέσουν να συντονίσουν καλύτερα όλη αυτή την προσπάθεια, που έχει γίνει από κάτω, αλλά είναι λίγο αποσπασματική και καμιά φορά επαναλαμβάνονται τα ίδια πράγματα, χωρίς να υπάρχει κάποιος λόγος.

Επομένως, τα σχόλια, που είχατε για τη Βιβλιοθήκη της Βουλής, θα τα υποστηρίξω ακόμη περισσότερο από τη δική μου θέση, ως Ε.Κ.Τ., θα τα υποστηρίξω και στην πράξη, εάν μου δοθεί η ευκαιρία, διότι, νομίζω ότι, είναι αυτό που λείπει.

Επίσης, θα ήθελα να πω ότι, συμφωνώ με τον κ. Κέλλα, ο οποίος έκανε πολύ ουσιώδεις παρατηρήσεις, υπάρχουν πράγματα, τα οποία, ήδη, βρίσκονται, για παράδειγμα, έχουμε τον Εθνικό Συλλογικό Κατάλογο των Περιοδικών, έχουμε έναν κατάλογο ελληνικών περιοδικών, εμείς στο Ε.Κ.Τ. μαζεύουμε τα ελληνικά περιοδικά, που έχουν περιοδικότητα, που έχουν μία παρουσία διαχρονική, που έχουν κάποιες αξιόπιστες διαδικασίες, δηλαδή, που εντάσσονται σε αυτό που θα λέγαμε επιστημονικά περιοδικά και αυτό το κάνουμε, κυρίως, για τις ανθρωπιστικές επιστήμες και τις επιστήμες υγείας, που υπάρχει πολύ μεγάλη δραστηριότητα και, μάλιστα, για να μπορέσουμε να διασώσουμε αυτή την προσπάθεια - διότι έχει και ένα κόστος - έχουμε φτιάξει πλατφόρμες για e - publishing. Ουσιαστικά όλο το Ε.Κ.Τ. κινείται στο επίπεδο των δημόσιων υπηρεσιών, εφόσον χρηματοδοτεί το κράτος με δημόσιο χρήμα την ανάπτυξη και τη λειτουργία μας, για να παρέχουμε αυτές τις δημόσιες υπηρεσίες χωρίς κόστος για αυτόν, που θα τις χρησιμοποιήσει, καλύπτοντας μόνο το λειτουργικό κόστος, που θα απαιτήσει η όποια χρήση αυτής της υπηρεσίας.

Επομένως, αυτό, που θα ήθελα να διαβεβαιώσω τα μέλη και των δύο Επιτροπών, είναι ότι υπάρχουν τα εργαλεία, υπάρχει η διάθεση, έχουμε διαμορφώσει ένα δίκτυο συνεργασιών πλέον, μιλάμε μεταξύ μας, όμως, χρειάζεται μία ηγεσία - ας το πούμε έτσι - και μία προτροπή σε αυτή την κατεύθυνση. Σας ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Τον λόγο έχει η κυρία Δρούλια.

ΕΛΕΝΗ ΔΡΟΥΛΙΑ (Προϊσταμένη της Διεύθυνσης Βιβλιοθήκης της Βουλής): Θα ήθελα να σας ευχαριστήσω και πάλι που βρίσκεστε εδώ και ότι έχετε άποψη και ότι είσαστε όλοι θετικά διακείμενοι απέναντι στην προσπάθεια που γίνεται και που είναι προς όφελος όλων μας.

Θα ήθελα να πω ότι, το Μνημόνιο Συνεργασίας, που υπογράψαμε με την Εθνική Βιβλιοθήκη, είχε ακριβώς αυτό το στόχο, να συνεργαστούμε έτσι και, ήδη, έχουμε ξεκινήσει αυτή τη συνεργασία και τους έχουμε παραδώσει μια πλήρη σειρά των μικροταινιών μας, έτσι ώστε να μπορέσουν να την αξιοποιήσουν με τα δικά τους τεχνολογικά μέσα και να την παρουσιάσουν τεκμηριωμένα. Θα συνεχίσουμε αυτή τη συνεργασία και θα ήθελα να πω ποιο είναι το τελικό όραμα, που, βέβαια, θα πρέπει να αναλάβει η Εθνική Βιβλιοθήκη, γιατί αυτή είναι η κορυφαία Βιβλιοθήκη και εμείς συντασσόμαστε κάτω από αυτή και όλες οι άλλες κινήσεις, που γίνονται, γίνονται από δική μας πρωτοβουλία, αλλά πάντοτε με ένα όραμα ότι το περιεχόμενο των συλλογών όλων των βιβλιοθηκών θα είναι παρουσιασμένο ενιαία ανά πάσα στιγμή και ένας χρήστης θα μπορεί να προσεγγίσει ένα τεκμήριο, να γνωρίζει πόσα αντίτυπά του βρίσκονται, πού βρίσκονται και πώς διατίθενται απέναντι σε αυτόν είτε ολόκληρα είτε το κείμενό τους είτε η εικόνα τους είτε το πολιτιστικό προϊόν, όπως είπε και η κυρία Βαγενά.

Εμείς τη Συλλογή Έργων Τέχνης την έχουμε αναρτημένη και είναι εκεί όχι μόνο για να τη βλέπουμε στους διαδρόμους, που μας αρέσει πάρα πολύ και μας καλλιεργεί, αλλά και, όταν έχουμε ξένους, δείχνουμε πραγματικά ότι είμαστε ένας λαός, που παράγει και εκφράζεται με πάρα πολλούς τρόπους και μπορούμε να τα μοιραζόμαστε με όλους. Η διασύνδεσή μας με τους ανθρώπους είναι οι νέες τεχνολογίες, οι οποίες δεν έχουν σύνορα και όρια και ο καθένας μπορεί να τις δει. Εμείς έχουμε ένα μικρό εμπόδιο, που είναι η γλώσσα μας, αλλά είναι πολύ καλή αυτή η πρωτοβουλία, οι γέφυρες με τους ανθρώπους, γιατί αυτοί είναι οι γέφυρες γενικότερα.

Όσον αφορά στους αριθμούς, θα ήθελα να πω ότι, δεν είναι πολύ σταθεροί, διότι συνεχώς αυξομειώνονται, μετριούνται οι συλλογές αλλιώς, άλλες συλλογές, που ήταν σε υπνώσα κατάσταση, ξυπνάνε, άλλα πράγματα, που τα θεωρούσαμε αρχεία, γίνονται συλλογές και μετριούνται αλλιώς, οπότε συγχωρείστε μας, εάν οι αριθμοί δεν είναι επακριβείς, αλλά είναι μια συνεχής διαδικασία ποσοτικής αποτύπωσης, που δεν σταματά ποτέ για μια βιβλιοθήκη. Σας ευχαριστώ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Τον λόγο έχει ο κ. Αγγελόπουλος.

ΓΕΩΡΓΙΟΣ ΑΓΓΕΛΟΠΟΥΛΟΣ (Προϊστάμενος της Γενικής Διεύθυνσης Ηλεκτρονικής Διοίκησης, Βιβλιοθήκης και Εκδόσεων): Θα ήθελα να σας ευχαριστήσω πάρα πολύ για το ενδιαφέρον σας και, κυρίως, για τις προτάσεις, που έχουν γίνει. Να συμπληρώσω σε αυτό, που είπε η κυρία Δρούλια, για τα 700.000 βιβλία, τεκμήρια κ.λπ., ότι, μέχρι τις 19 Μαρτίου, είχαμε καταγεγραμμένες 592.781 εγγραφές, οντότητες. Όμως, υπάρχουν και κάποιες συλλογές ακόμα, σε συμπλήρωμα αυτών, που είπε η Διευθύντρια της Βιβλιοθήκης, οι οποίες, δυστυχώς, δεν έχουν ακόμα καταμετρηθεί. Είναι, π.χ., η Συλλογή Σαμαράκη, που μας δωρίστηκε πριν από κάποια χρόνια και που ακόμα - είναι στη Λένορμαν σε κιβώτια - έχει καταμετρηθεί πολύ χονδρικά, όπως και άλλες, βέβαια, συλλογές, που δεν έχουμε προλάβει να τις αποδελτιώσουμε και να τις ταξινομήσουμε.

Αυτός είναι και ο λόγος, ακριβώς, που μιλάμε πάντα με περίπου στα βιβλία και δράττομαι της ευκαιρίας να σας πω ότι αυτό, ακριβώς, είναι το θέμα. Από τη μια μεριά έχουμε νέες τεχνολογίες, δίκτυα, γέφυρες, Open ΑΒΕΚΤ κ.λπ. και από την άλλη μεριά υπάρχουν κάποιοι άνθρωποι, οι οποίοι είναι στα γραφεία τους, αποκιβωτίζουν βιβλία, τα ξεσκονίζουν, τα περιποιούνται, τα συντηρούν και τα τοποθετούν σε ράφια, με σκοπό κάποια στιγμή να καταλογογραφηθούν. Δηλαδή, έχουμε ένα μεγάλο εύρος δραστηριοτήτων μέσα στη Βιβλιοθήκη και, ειδικότερα, τώρα, τα τελευταία χρόνια, που έχουν προστεθεί και οι εκθέσεις, οι ξεναγήσεις, οι συνεργασίες, κ.λπ.. Σας ευχαριστώ πολύ.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Ευχαριστούμε πολύ τον κ. Αγγελόπουλο.

Θα ήθελα, επίσης, να ευχαριστήσω τον Γενικό Γραμματέα της Βουλής, κ. Κώστα Αθανασίου, για την παρουσία του, καθώς και για το έργο του, μέρος του οποίου παρουσιάστηκε, σήμερα, στη συνεδρίασή μας.

Τον λόγο έχει ο κ. Μαυριάς.

ΚΩΣΤΑΣ ΜΑΥΡΙΑΣ (Καθηγητής Συνταγματικού Δικαίου της Νομικής Σχολής του Εθνικού και Καποδιστριακού Πανεπιστημίου Αθηνών και Πρόεδρος του Επιστημονικού Συμβουλίου της Βουλής): Ευχαριστώ πολύ, κύριε Πρόεδρε.

Απλώς, θα έλεγα ότι, είναι αναγκαίο να προχωρήσουμε σε σύνταξη και ενός Εσωτερικού Κανονισμού Λειτουργίας της Βιβλιοθήκης, που θα διευκολύνει πάρα πολύ τη λειτουργία της. Ευχαριστώ θερμώς.

ΓΕΩΡΓΙΟΣ ΠΑΝΤΖΑΣ (Προεδρεύων των Επιτροπών): Κύριε Πρόεδρε, σας ευχαριστούμε πολύ.

Κυρίες και κύριοι, θεωρώ ότι, η σημερινή μας συνεδρίαση ήταν απόλυτα πετυχημένη. Ακούστηκαν απόψεις, γνώμες, θέσεις από όλες τις παρατάξεις και είχαμε ένα εποικοδομητικό έργο, σήμερα, στη συνεδρίασή μας. Σας ευχαριστώ όλους για την παρουσία σας.

Στο σημείο αυτό ο Προεδρεύων των Επιτροπών έκανε την γ΄ ανάγνωση του καταλόγου των μελών των Επιτροπών.

Από την Επιτροπή Βιβλιοθήκης της Βουλής παρόντες ήταν οι Βουλευτές, κ.κ.: Αθανασίου Αθανάσιος (Νάσος), Πάντζας Γεώργιος, Bλάχος Γεώργιος, Λαζαρίδης Γεώργιος και Μαυρωτάς Γεώργιος.

Από τη Διαρκή **Επιτροπή Μορφωτικών Υποθέσεων π**αρόντες ήταν οι Βουλευτές, κ.κ.: Ακριώτης Γιώργος, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Δέδες Ιωάννης, Κατσαβριά – Σιωροπούλου Χρυσούλα, Βαρδάκης Σωκράτης, Κωνσταντινέας Πέτρος, Μηταφίδης Τριαντάφυλλος, Βαγιωνάκη Ευαγγελία, Βέττας Δημήτριος, Παπαδόπουλος Χριστόφορος, Ριζούλης Ανδρέας, Μιχαηλίδης Ανδρέας, Γιαννακίδης Ευστάθιος, Στέφος Ιωάννης, Ανδριανός Ιωάννης, Αντωνίου Μαρία, Σκρέκας Κωνσταντίνος, Βλάσσης Κωνσταντίνος, Κέλλας Χρήστος, Χαρακόπουλος Μάξιμος, Χατζησάββας Χρήστος, Κατσίκης Κωνσταντίνος και Μεγαλομύστακας Αναστάσιος.

Τέλος και περί ώρα 11.05΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

 **ΓΕΩΡΓΙΟΣ ΠΑΝΤΖΑΣ**